2. Martti Mölsä /ps\n5. Sofia Vikman /kok\n6. Mika Niikko /ps\n7. Sofia Vikman /kok\n9. Juha Rehula /kesk\n14) Valtioneuvoston selonteko valtiontalouden kehyksistä vuosille 2014—2017\nHerra puhemies! Tämä hallituksen esitys kehyksistä on sukua aiemmin tänään käsitellylle kuntajakolain uudistukselle, ja se sukulaisuus tulee vähintäänkin siitä, että nämä kaksi asiaa olivat erittäin voimakkaasti esillä reilu kuukausi sitten, kun täällä keskustan toimesta tivattiin hallitukselta, mitkä ovat ne keinot, joilla talouden alamäki saadaan taitettua, työllisyys kohennettua, vaihtotaseen vajetta korjattua ja kestävyysvaje oikaistua. Silloin pääministeri Katainen ilmoitti, että kaikki nämä asiat ratkaistaan kehysriihessä samoin kuin myös kuntauudistus, sosiaali- ja terveydenhuollon uudistus, että älkää, keskusta, hätäilkö, kyllä nämä ratkaisut tulevat, ja nimenomaan kehysriihi oli se paikka, jossa näiden piti tulla.\nNo, nyt voi esittää kysymyksen, tuliko ratkaisut näihin edellä mainitsemiini asioihin, ja vastaan itse: ei muuten tullut, erittäin moni asia on edelleenkin auki. Hallitus ei ole pystynyt ratkaisuja tuottamaan, vaan hyvin monilta osin ollaan edelleenkin siinä samaisessa lähtöpisteessä, ja kun vielä otetaan huomioon ne erityiset ratkaisut, joita vaikkapa verotuksen osalta kehysriihessä tehtiin, niin tältäkin osin tilanne oli erittäin epäselvä, ja hallitus joutui korjaamaan tehtyjä päätöksiään. Silloin kun ne esiteltiin, täällä hallituspuolueet laidasta laitaan kehuivat niiden oikeudenmukaisuutta, reiluutta ja sitä, että ne luovat Suomeen työtä, investointeja ja hyvinvointia, ja hetken kuluttua nämä kyseiset puheet peruttiin. Tämä ei ole omiaan vahvistamaan sitä luottamusta, jota myös pääministeri on hakenut Suomen kansalta siihen, että kyllä hallitus nämä asiat hoitaa, voitte olla huoletta. Siksi ei ole mikään ihme, että hallituksen kannatus ja sen harjoittaman linjan kannatus on romahtanut suomalaisten keskuudessa, ja siihen on yhtenä syynä se päättämättömyys, joka on ollut vallalla, se johtamisen puute, joka hallituksesta näkyy ulospäin hyvin selvästi ja varmasti tuntuu myöskin sisälläpäin, ja ne tehdyt ratkaisut ja niistä syntyneet epäselvyydet, myös hallituksen sisäiset kiistat.\nPuhemies! Muutama asia, jotka haluan nostaa tässä yhteydessä vielä esille. Lähdetään verotuksesta liikkeelle.\nYhteisöverouudistuksen ja siihen tulleen veronalennuksen osalta: Se oli varmasti järkevä toimenpide, ja sillä todennäköisesti tulee olemaan dynaamisia vaikutuksia. Se taloudellinen hyvä on varmastikin tulossa, mutta se ei tule vuoden päästä, aikaisintaan kahden vuoden päästä näemme, oliko tällä todellisia vaikutuksia vai ei. Elikkä lähiajan talouteen tällä ei kyllä merkitystä ole eikä myöskään työllisyyteen, vaan sen vaikutus näkyy paljon, paljon pidemmällä aikavälillä.\nOsinkoverouudistuksen sekamelska oli kyllä erittäin valitettava, ja siinä moni yrittäjä, varsinkin sellaiset yrittäjät — joita valtaosa suomalaisista yrityksistä ja yrittäjistä on — jotka toimivat henkilöyhtiöiden puitteissa, katsoivat kyllä hämmästyksissään sitä hehkutusta, joka tämän osinkoverouudistuksen myötä tehtiin. Todellisuudessa henkilöyhtiöiden osalta verotus kiristyy, ei helpotu, vaan kiristyy, ja se kiristys tulee sitä kautta, että pääomaveron progressiota kiristettiin, ja tätä ei saa mitenkään veronalennukseksi, vaan se on veronkorotus. Siinä mielessä tämä eriytyminen, joka osakeyhtiömallisten yritysten ja henkilöyhtiöiden välillä muodostuu, tulee erittäin suureksi, 10—12 prosenttiyksiköksi.\nTäällä valtiovarainministeri Urpilainen totesi, että vähennysjärjestelmää tullaan myöskin virtaviivaistamaan ja sitä suoraviivaistetaan ja vähennyksiä pienennetään. Siis koskeeko tämä myös henkilöyhtiöitä? Jos se koskee myös henkilöyhtiöitä, että yritysten vähennysoikeuksiin puututaan, merkitsee se vielä suurempaa eroa henkilöyhtiöiden ja osakeyhtiömuotoisten yritysten väliseen verokohteluun, ja se ei ole reilua, se ei ole oikeudenmukaista eikä vähäisemmässäkään määrin kannustavaa, vaan toimii aivan päinvastoin, ja siksi ihmettelenkin sitä hehkutusta, jonka hallitus sai tästä aikaan.\nPuhemies! On myöskin asia, jota moneen otteeseen aivan oikein hallitus on alleviivannut, ja se on vaihtotaseen kehittyminen. Meillä on kaksoisvaje tällä hetkellä tässä maassa olemassa, ja meidän vaihtotaseemme yskii pahasti miinuksen puolella. Sen vaihtotaseen toinen puoli — sen lisäksi, että vienti on vähentynyt — on se, minkä verran me tuomme tavaroita, tuotteita tähän maahan, ja aivan erityisesti se liittyy energia-asiaan. Me tuomme noin 7 miljardin euron arvosta vuosittain energiaa tähän maahan, ja kuitenkin meidän oma maamme pursuaa erilaista uusiutuvaa energiaa ja muuta energiaa, jota näillä valtioneuvoston kehyspäätöksillä ei kyllä saada liikkeelle yhtään sen enempää kuin nytkään, päinvastoin tulee tapahtumaan, ja tästä jo osoituksena on se, että hiilikasat kasvavat voimaloiden pihamailla. Tämä ei meidän vaihtotaseemme, meidän taloutemme kannalta eikä työllisyytemme kannalta eikä ilmastovaikutusten kannalta ole järkevää.\nIhmettelen, että kun kehyspäätöksessä mainitaan, että hallitus tällä kehysratkaisullaan toteuttaa Kansallisen metsäohjelman tavoitteita, miten pystytään toteuttamaan Kansallisen metsäohjelman tavoitteita, jos sieltä nipistetään määrärahoja ja minkäänlaisia helpotuksia lainsäädäntöön ei muutoin tehdä. Tämä on tullut esille niin valiokunnan asiantuntijakuulemisessa kuin monessa muussakin kohdassa eli se, että ei pystytä noudattamaan sitä Kansallisen metsäohjelman tavoitetta, johon liittyy myöskin vahvasti uusiutuvan energian lisäämistavoite. Siksi olisi reilumpaa, että ilmoitettaisiin suoraan, että metsäohjelma ei toteudu, tai — toinen vaihtoehto, joka olisi vielä parempi — että se ohjelma toteutuisi, mutta sitten tehtyjen toimenpiteiden pitäisi olla samansuuntaisia.\nPuhemies! Vielä luettelonomaisesti muutama asia: Vihreän kasvun mahdollisuus on Suomessa erittäin valtava. Siihen sisältyy tuhansien työpaikkojen ja satojen uusien yritysten perustamismahdollisuus, mutta tällä menolla, mitä nyt tehdään, näitä tavoitteita ei muuten saavuteta. Polttoaineveron palautus, jota leikataan 18 miljoonalla eurolla, oli osa sitä viljelijöiden, maaseudun ja maatalouden tupoa, joka tehtiin viime kauden lopulla. Nyt se tupo on raskaasti petetty, kun tuo energiaveron palautus oli keskeinen osa tätä lupausta. Energiaveron palautus osuu juuri niihin tiloihin, juuri niihin maaseutuyrityksiin, jotka kaikkein intensiivisimmin ovat investoineet ja satsanneet siihen, että uusia työpaikkoja syntyy ja investointeja syntyy, ja nyt hallitus leikkaa juuri tähän ryhmään kuuluvilta tahoilta erittäin merkittävällä tavalla. Aikooko se muuten pettää samalla tavalla muutkin tupolupauksensa kuin tämän? Samoin sähköveroa korotetaan, pienpuun energiatukeen tehdään leikkauksia jne. Elikkä se ristiriita, joka hallituksen toimenpiteissä, tavoitteissa ja käytännön toimenpiteissä, on, jatkaa vain sitä samaa linjaa, niin kuin koko kaksi vuotta ollaan nähty. Eli teot ja tavoitteet ovat eri linjassa, ja näin ei voi jatkaa, ja siksi keskusta tulee käyttämään näissä asioissa järeitäkin keinoja siihen, että jompikumpi toteutuu: joko tavoitteista luovutaan tai niitä pienennetään tai käytännön toimenpiteet vastaavat tavoitteita.\nArvoisa herra puhemies! Nykyinen hallitus jatkaa kuntien kyykyttämistä tässäkin asiassa, kuten tuossa kuntajakolain muutoksestakin jo monesti todettiin.\nKehysriihessä päätettiin, että kuntien valtionosuuksia leikataan jo päätettyjen yli 1,1 miljardin euron lisäksi ensi vuonna 237 miljoonaa euroa. Sama tahti jatkuu koko kehyskauden ajan niin, että leikkauksen taso vuonna 2017 on 265 miljoonaa euroa tähän vuoteen verrattuna.\nSuuri menoerä kunnille on myös pitkäaikaistyöttömien aktivoiminen jo 300 päivän jälkeen. Raja oli ennen 500 päivää. Tämä hallituksen päätös tehtiin tilanteessa, jossa työttömien määrä kasvaa huolestuttavaa vauhtia. Kyseessä on hallituksen mukaan 150 miljoonan euron siirto valtion menoista kuntien menoiksi. Kuntaliiton arvioiden mukaan esitetty summa ei vastaa niitä kustannuksia, jotka esitetystä rahoitusvastuun siirrosta kunnille seuraisivat. Myös nuorisotakuun toteuttaminen käy kuntien kukkarolle.\nTämän kaiken maksavat tietysti veronmaksajat. Paineet kuntien veroprosenttien korotukseen ovat kovat, kuten myös kiinteistöverojen korotuksiin. Nykyinen hallitus siis jatkaa edeltäjiensä tiellä. Kuntatalouden menot ovat lähes 20-kertaistuneet neljässä vuosikymmenessä, ja tämä ei ole mikään ihme, kun tiedetään, että kuntien lakisääteiset tehtävät ovat samassa ajassa lähes viisinkertaistuneet.\nEdellisten toimien lisäksi hallitus kurittaa eläkeläisiä ja ikääntyneitä ihmisiä nostamalla Kelan matkakorvausten omavastuuta toisen kerran peräkkäin. Tämän vuoden alussa matkojen omavastuut nousivat yli 50 prosenttia, ja kehysriihessä hallitus päätti saman kokoluokan leikkauksesta matkakorvauksiin. Näinkö tämä nyt sitten taas menee, että pienituloiset maksavat sen, mikä jää saamatta verotuloina yhteisöveron alennuksen vuoksi? Ja kun muistetaan, että Suomessa on Tilastokeskuksen mukaan 688 000 pienituloista eli lähes 700 000 suomalaista kitkuttaa tonnilla kuukaudessa.\nEpävarmuutta maakunnissa lisää myös se, että hallitus pyyhki kehysriihen pöytää sote-selvitysryhmän raportilla, jonka mukaan Suomeen olisi muodostettu 34 sote-aluetta. Tarkkaa määrää ei taida tietää kukaan, ja jos tietääkin, ei sitä kerrota meille. Pääministeri Katainen sanoi kehysriihen jälkeen, että alueita on vähemmän kuin 34. Vastaavasti valtiovarainministeri Urpilainen on antanut ymmärtää, että luku on lähempänä 20:tä kuin 30:tä. Muut hallituspuolueet eivät juurikaan ole kommentoineet koko sote-sekoilua, josta on viime päivinä muodostunut farssi.\nArvoisa puhemies! Kuntarakennelain piti alun perin tulla voimaan vuodenvaihteessa, sitten vappuna ja viimeisen tiedon mukaan heinäkuun alusta. Eivät hallituksen toimet tässäkään asiassa kovinkaan vakuuttavilta ole vaikuttaneet.\nSamanlainen kompurointi jatkuu, kun hallitus päätti kehysriihessä toteuttaa omasta mielestään nerokkaan verouudistuksen. Pääministeri Kataisen suosikkisanoja käyttäen osinkoveromalli on fantastinen ja reilu. Kehysriihen tiedotustilaisuudesta tuli farssi, kun ilmeni, että kaikki ministerit eivät tienneet, mitä on tullut päätettyä. Onneksi hallituksen apupuolueesta löytyi kuiskaaja, joka herätti ministeri Arhinmäen. Valtiovarainministeri Urpilaisenkin on pakko myöntää, että osinkoverouudistuksesta löytyi valuvika.\nValtiosihteeri Martti Hetemäen mukaan kehysriihessä päätettiin yhteensä noin 590 miljoonan euron veronkiristyksistä ja menoleikkauksista vuoden 2015 tasolla. Lukuun sisältyvät uudet kiristykset osinkoverotuksesta. Hetemäki on todennut Helsingin Sanomissa 7.4.: "Jos tästä mekaanisesti vähennettäisiin yhteisöveron dynaamiset vaikutukset, niin päädyttäisiin noin 200 miljoonan euron sopeutukseen". Hallitus siis toivoo, että yhteisöveron alentamisella, joka on sinänsä hyvä asia, saadaan kerättyä noin 390 miljoonaa euroa lisää verotuloja valtion kassaan.\nPaineet valtiontalouden tasapainotuksesta on nyt siirretty yrittäjien ja pienituloisten niskaan. Näin se menee. Ja vappuna taas näemme, onko ministeri Arhinmäki edelleen suurkapitalistisen osinkoverolinjauksen takana.\nArvoisa herra puhemies! Sosiaali- ja terveysministeriön hallinnonalalla on onnistuttu tekemään kohtuullisen toimivia ratkaisuja, kun ajattelee tätä hallinnonalalle kohdistettua mittavaa säästötavoitetta. Olennaista on, että ihmisten päivittäistä toimeentuloa ei heikennetä, eli sosiaaliturvaa ei leikata eikä indeksejä jäädytetä. Tämä on tärkeä linjaus.\nSen sijaan osa leikkauksista kyllä tulee kohdistumaan pienituloisiin ihmisiin. Tarkoitan tässä etenkin sairausvakuutuskorvausten 50 miljoonan euron vähennystä. Sinänsä on hyvä, että tavoittelemme yksikanavaista rahoitusjärjestelmää, ja siltä osin yksityislääkärikorvausten vähentäminen on askel oikeaan suuntaan, mutta me emme saa tehdä supistusta yksityisellä puolella lisäämättä satsauksia julkiselle puolelle. Jos emme vahvista julkista terveydenhuoltoa, olemme entistä vaikeammassa tilanteessa terveydenhuollon jonojen kanssa. Siksi tämä korvausleikkaus pitää valmistella huolellisesti ja arvioida tarkasti sen vaikutus kansalaisten asemaan.\nSairausvakuutuskorvausten toinen ja vielä vaikeampi puoli on matkakorvausten leikkaaminen. Niihin on jo tällä kaudella kohdennettu suuri leikkaus, kun matkojen omavastuuta nostettiin 5 eurolla. Jo tuolloin me sosialidemokraatit olimme todella huolissamme siitä, mikä on vaikutus haja-asutusalueilla asuvien pienituloisten ihmisten asemaan. Valiokunta edellytti mietinnössään, että esityksen vaikutuksia kansalaisten yhdenvertaisuuteen ja mahdolliseen toimeentulotukimenojen kasvuun arvioidaan.\nNyt uudet leikkaukset uhkaavat edelleen heikentää matkakorvauksia käyttävien pienituloisten asemaa. Meidän hallitusohjelmamme yksi keskeisimpiä tavoitteita on tasata kansalaisten välisiä terveyseroja. Nyt näyttää siltä, että olemme menossa väärään suuntaan. Matkakustannuksia maksettiin vuonna 2011 yhteensä noin 275 miljoonaa euroa, ja kulut ovat olleet kasvussa monista eri syistä johtuen.\nSairausvakuutuksen roolia arvioinut työryhmä, joka luovutti mietintönsä ministeri Risikolle helmikuun puolivälissä, nosti esiin esimerkiksi kuntien vastuun laajentamisen matkakorvauksissa, jotta osaoptimointia voidaan välttää. Se voisi olla kokeilemisen arvoinen ratkaisu, jolla kuluja voidaan hillitä.\nToinen tapa hillitä matkakulujen nousua on yhteiskunnan tukemien matkojen yhteensovittaminen. Eli joukkoliikenteen ja muiden julkisin varoin toteutettavien henkilökuljetusten, kuten koululaiskuljetusten, sosiaali- ja terveystoimen kuljetusten sekä Kelan korvaamien kuljetusten, yhdistäminen. Muitakin rakenteellisia ratkaisuja varmasti löytyy, ja niitten eteen täytyy tehdä tiukasti töitä.\nToivon todella, että saamme matkojen korvaamiseen aikaan kestävän ratkaisun, siis sellaisen, joka on kestävä sekä talouden että terveyden ja ihmisten hyvinvoinnin näkökulmasta. Se tarkoittaa, että haemme säästön nimenomaan näitä rakenteita ja käytäntöjä muuttamalla sen sijaan, että menemme sinne asiakkaan kukkarolle tai tiukennamme korvauksen ehtoja. Haluan vielä muistuttaa, että monesti perusterveydenhuollossa nipistetty euro muuttuukin erikoissairaanhoidon moninkertaiseksi kustannukseksi. Eli säästöjä ei pidä tehdä väärässä paikassa.\nArvoisa herra puhemies! Sosiaali- ja terveydenhuollon kehyksissä meillä on myös erinomaisia uusia asioita nimenomaan työllisyyteen panostaen. Osatyökykyisten työntekoon on luvassa helpotuksia ja uusia satsauksia. Näitä toimia on odotettu, ja hienoa, jos viimein etenemme niissä. Pitää muistaa, että monella osatyökykyisellä olisi työkykyä ja -halua, jos vain järjestelmä joustaisi heidän kohdallaan.\nVammaispoliittisessa selonteossa muutama vuosi sitten arvioitiin, että noin 200 000 vammaista tai pitkäaikaissairasta henkilöä voisi toisenlaisissa olosuhteissa liittyä työvoimaan. Silloin julkaistun selvityksen mukaan verotuksen invalidivähennykseen oikeutettujen joukossa oli jopa 30 000 potentiaalista työvoimaan kuuluvaan henkilöä. Valtakunnallisen vammaisneuvoston mukaan työvoiman ulkopuolella oli noin 1 000 korkeakoulutuksen saanutta vammaista henkilöä. Eli nämä osatyökykyisten työllisyyteen tähtäävät satsaukset eivät ole mitään marginaalisia asioita.\nMyös jo aiemmin tänä keväänä runsaasti esillä ollut alle 3-vuotiaiden lasten vanhemmille maksettava joustava hoitoraha on erinomainen työllisyyttä tukeva uusi innovaatio sosiaaliturvan alalla. Se helpottaa pienten lasten vanhempien työn ja perhe-elämän yhteensovittamista ja toivottavasti lisää myös heikommassa työmarkkina-asemassa olevien naisten osallistumista työelämään. Tiedämme, että äidin asema ennustaa myös lasten kouluttautumista ja kiinnittymistä työelämään, joten tällä ratkaisulla voi olla myöhemmin suuriakin yhteiskunnallisia vaikutuksia.\nNyt on tietysti olennaista, että myös työelämässä huomioidaan entistä paremmin perheiden tarpeet ja elämäntilanteet. Maassamme osa-aikaisen työn markkinat ovat vajavaiset. On tärkeää, että palkalla tulee toimeen eikä osa-aikatyöhön pakoteta. Osa-aikatyö ei saa myöskään johtaa siihen, että muut tekevät entistä enemmän tai osa-aikainen tekee kokonaiset työt aiempaa pienemmällä palkalla. Tarvitsemme aitoja mahdollisuuksia osa-aikatyöhön, ja se edellyttää myös työnjohdolta ja työnantajilta hyvää organisointikykyä.\nTähän joustavaan hoitorahaan liittyen on tarkoitus siirtyä päivähoidon maksuissa tuntiperusteiseen järjestelmään. Se on hyvä ratkaisu, jota me sosialidemokraatit esitimme jo viime kaudella. Tämän osalta kustannusarvio on vuositasolla 36 miljoonaa euroa. On todella tärkeää, että kunnissa varaudutaan nouseviin kustannuksiin. Turvallinen ja laadukas päivähoito on perheille ja lapsille yksi tärkeimmistä kunnan peruspalveluista, ja sen laatu on säilytettävä korkealla tasolla.\nTämä pitää huomioida myös valmisteilla olevassa varhaiskasvatuslaissa. Pitää todeta, että lapsissa on tämän yhteiskunnan tulevaisuus. Meidän pitää kaikin tavoin turvata heille hyvä kasvuympäristö.\nArvoisa herra puhemies! Hyvät kollegat! Hallituksen kehysriihen jälkeen käydyn keskustelun perusteella voisi helposti luulla, että riihessä päätettiin vain osinkoverotuksesta. Mediakohu ja kiihkoilu peittävät kuitenkin alleen tasapainoisen kokonaisuuden, jossa on monia tärkeitä yksityiskohtia ja merkittäviä linjapäätöksiä. Ainakin osa kehyspäätösten kritiikistä on kohdistunut päätösten sellaisiin yksityiskohtiin, joista ei vielä ole edes päätetty. Nyt on tehty päätöksiä isoista linjoista, ja asiat tarkentuvat normaalin valmistelun kautta aikanaan eduskunnan päätettäväksi tulevien esitysten myötä.\nRehellisyyden nimissä on myönnettävä, että kehysriihen päätösten tiedottaminen ja viestiminen kansalaisille ontui tällä kertaa pahemman kerran, eikä ole tietenkään toivottavaa, että tuoreita päätöksiä joudutaan heti korjaamaan. Silti on nostettava hattua hallitukselle siitä, että havaitut puutteet laitettiin nopeasti kuntoon.\nOppositio lienee valmistautunut rökittämään hallitusta veronkorotuksista ja leikkauksista. Kun niitä ei tullut, vaan tuli tasapainoinen ja harkittu kokonaisuus, pettymys jouduttiin kanavoimaan osin perusteettomaankin kritiikkiin. Se, että noilta hankalimmilta päätöksiltä, perusturvan leikkaamiselta ja verojen korottamiselta, vältyttiin, kannattaa huomata tässä kehyspäätöksessä. Talouden sopeuttamisen tarve on suuri, ja toimenpiteitä sen eteen tehdään koko ajan. Silti kotitalouksien tilannetta ei lähdetä merkittävästi heikentämään ja pienituloisten tilannetta parannetaan monin eri tavoin, muun muassa verotusta keventämällä ja asumistuen tasoa nostamalla.\nHallituksen pääviesti on nyt, että meidän on panostettava kasvuun ja työllisyyteen. Hankalaan tilanteeseen on reagoitava päättäväisesti. Tällä hallituksella ei ole varaa lykätä vaikeita päätöksiä eteenpäin. Se, että näiden vaikeiden aikojen kehyspäätökseen saadaan sisällytettyä kaivattuja uudistuksiakin, on merkittävä saavutus. Yksi esimerkki on itsenäisesti asuvien 18—19-vuotiaiden toisen asteen opiskelijoiden opintorahaa leikkaavien vanhempien tulorajojen korotus 30 prosentilla. Haluan nähdä, jotta nyt otetaan merkittävä askel siihen suuntaan, että nämä tulorajat poistuvat joskus myös kokonaan. Tämä on jälleen merkittävä uudistus kansalaisten oikeudenmukaisuuden kannalta.\nOikeudenmukaisuuden näkökulmasta on myös hyvä muistaa, että yhteisöveron alentamisesta huolimatta yritysverotuksen kokonaisuus kaventaa tuloeroja. Lisäksi kun huomioidaan se tärkeä päätös, että tästedes kaikki osingot saadaan verolle, voidaan kehyspäätöksiä hyvin mielin pitää oikeudenmukaisina.\nOli äärimmäisen tärkeä linjaus kehysriihessä päättää, että käynnissä olevat liikennehankkeet etenevät ja että kaikki liikennepoliittisessa selonteossa nimetyt hankkeet päästään aloittamaan tällä hallituskaudella. Eli hyviä uutisia myös meille Varsinais-Suomeen — vt 8 etenee vihdosta viimein.\nArvoisa herra puhemies! Kehysriihen poliittinen päälinjaus on työllisyyden tukeminen. Yksityisen sektorin työllistämisedellytyksiä parannetaan tuntuvalla yhteisöveron alennuksella. Nyt pallo on todellakin suomalaisilla yrityksillä ja suomalaisella elinkeinoelämällä. Valtio ei juuri tämän enempää voi tulla vastaan. Nyt on työnantajilla vuoro tehdä tekoja yhteiskunnan rakentamiseksi, ja se tarkoittaa työpaikkojen lisäämistä ja nykyisistä työpaikoista, erityisesti teollisuudessa, kiinni pitämistä. Se, että työpaikkoja on saatavilla, on tärkeintä. Sen lisäksi on huolehdittava siitä, että meillä on työkykyistä työvoimaa, jolla on tahto, motivaatio ja ennen kaikkea tilaisuus työllistyä. Kehysriihi sisältääkin monia satsauksia työllisyyshankkeisiin.\nVuoden alussa voimaan tulleen nuorisotakuun toimeenpanoon lisättiin 10 miljoonaa euroa. Nuorisotakuuta tuetaan myös panostamalla lisärahaa oppisopimuskoulutukseen ja ammatilliseen koulutukseen. Oppisopimuskoulutukseen ja työssäoppimisen kehittämiseen osoitetaan lisärahoitusta kehyskaudella yhteensä 81 miljoonaa euroa. Osatyökykyisten työllistymistä tuetaan muun muassa pidentämällä osasairauspäivärahakauden kestoa, lieventämällä ammatillisen kuntoutuksen kriteerejä ja jatkamalla työkyvyttömyyseläkkeen lepäämäänjättämislakia. Lisäksi satsataan uuteen pilottihankkeeseen, joka tarttuu osatyökykyisten työssä jatkamisen ja työllistymisen haasteisiin. Mielestäni varsin tärkeitä asioita.\nMyös harmaan talouden torjuntaan lisätään jälleen toimenpiteitä tämän hallituksen toimesta. Monet meistä muistavat, miten viime hallituskaudella harmaasta taloudesta puhuttiin paljon, mutta ensimmäistäkään toimenpidettä ei saatu aikaan. Nyt tapahtuu. Esimerkiksi työntekijätietojen raportoinnissa siirrytään palkanmaksukausittaiseen raportointiin, ja rakennusalan urakkatietojen raportointivelvollisuutta laajennetaan myös muiden toimialojen palvelujen ostajille. Paremmat tiedot ja tarkempi seuranta mahdollistavat, että mahdollisiin väärinkäytöksiin päästään oikeasti puuttumaan.\nLopuksi vielä kerran se kehysriihen tärkein viesti, joka välillä meinaa jäädä opposition kritiikin varjoon: tarvitsemme nyt ennen kaikkea henkisen käänteen. Negatiivisten kierteiden sijaan on vahvistettava myönteisiä mahdollisuuksia ja sitä myöten Suomen kilpailukykyä ja teollisuuden toimintaedellytyksiä. Tätä kautta syntyy työpaikkoja ja sen myötä hyvinvointipalvelumme pystytään turvaamaan myös tulevaisuudessa. Luulen, että tämä on kuitenkin tämän salin yhteinen toive.\nArvoisa puhemies! Työ on suomalaisen hyvinvointiyhteiskunnan perusta. Kokoomuksen usko suomalaiseen työhön heijastuu vahvasti koko hallituksen politiikkaan. Kehyspäätöksen tärkein tavoite on: lisää työtä, jotta maan suunta muuttuu. Kuvaavaa on se, että opposition kritiikki on kohdistunut prosessiin ja siitä tiedottamiseen. Vaikka prosessista tyylipisteitä ei kieltämättä heru, tulos ratkaisee. Ei ole helppoa oppositiolla, kun vastoin kaikkia herkullisia ennakkospekulaatioita hallitus onnistui jälleen tekemään vaikeassa paikassa hyviä, vastuullisia päätöksiä. Hallitus keskittyy linjauksiin, joilla Suomeen saadaan synnytettyä positiivinen käänne ja talous takaisin kasvu-uralle samalla, kun taloutta sopeutetaan. Oppositio sen sijaan ei ole kyennyt esittämään omaa vaihtoehtoaan, vaikka riihestä on kohta kulunut jo kuukauden päivät.\nArvoisa puhemies! Kehysriihessä hallitus päätti toteuttaa kasvua ja kilpailukykyä parantavan vuosikymmenen yritysverouudistuksen. Hallituksen päätös alentaa yritysten yhteisöverokantaa 4,5 prosentilla 20 prosenttiin on erinomainen. Se vahvistaa suomalaisten yritysten kasvupotentiaalia, vauhdittaa investointeja sekä luo edellytyksiä työpaikkojen syntymiselle. Suomalaisen hyvinvointiyhteiskunnan etu on se, että yrittäjyyden ja työllistämisen kannalta haitallisimpia veroja kevennetään ja väistämättömiä veronkorotuksia kohdistetaan niin, että ne haittaavat mahdollisimman vähän kasvua, työtä ja toimeliaisuutta. Verotuksen painopisteen siirtyminen tuloksen verotuksesta ulos jaetun voiton verotukseen on kasvun kannalta kestävä suunta. Työllistävä verouudistus välittää suomalaisille yrityksille ja ulkomaalaisille investoijille viestin siitä, että Suomessa kannattaa kasvaa, investoida ja työllistää.\nMyös kotitaloudet ovat tervetulleita mukaan työllistämään. Kotitalousvähennyksen enimmäismäärän korottaminen 2 400 euroon edistää suomalaisten kotitalouksien kotona teettämää työtä ja vähentää harmaata taloutta.\nViime viikolla kehyksen verouudistusta parannettiin entisestään. Riihen jälkeen saimme paljon palautetta osakesäästäjiltä. Kokoomus kuunteli palautteen, ja saimme neuvoteltua merkittävän kevennyksen suunniteltuihin pörssiyhtiöiden osinkojen veronkorotuksiin. Uudelleentarkastelun myötä pörssiyhtiöiden maksamien osinkojen verotukseen suunniteltu korotus onnistuttiin puolittamaan. Se on hyvä uutinen piensijoittajille. Se kannustaa sinivalkoiseen omistajuuteen ja sijoittamiseen. Osinkojen verotus kiristyy maltillisesti, mutta kun katsotaan kokonaisuutta ja sen kokonaisuuden vaikutuksia, yhteisöveron alennus hyödyttää myös osakkeenomistajia. Kokoomuksen pitkäaikainen tavoite on edelleen saattaa pienet osinkotulot kokonaan verovapaiksi. Tämä kannustaisi edelleensijoittamiseen ja edesauttaisi suomalaisten yritysten rahoituksen saamista.\nYritysten kasvua ja työpaikkojen syntyä tukemaan hallitus myös perustaa yhteensä miljardiluokkaan nousevat siemen- ja kasvuvaiheen rahastot.\nArvoisa puhemies! Yrittäjäjärjestöjenkin kiittelemän yhteisöveron laskun ja yritysverotuksen uudistamisen lisäksi kehyspäätös sisältää suuren joukon lisää mainitsemisen arvoisia asioita. Vastuullista politiikkaa on, että velkaantuminen on määrä taittaa ja kehyspäätöksessä talouden nettosopeutus vuoden 2015 tasolla on 600 miljoonaa. Huomiota on myös kiinnitetty työurien pidentämiseen ja työn ja perheen yhteensovittamiseen sekä osatyökykyisten nuorten sekä pitkäaikaistyöttömien työllistämiseen ja nuorten oppisopimusmahdollisuuksiin.\nKuten tiedetään, Suomessa sosiaaliturvan ja palkkatyön yhdistämisen joustamattomuus on luonut kannustinloukkuja. Nyt otetaan askelia siihen suuntaan, että jatkossa työn vastaanottaminen olisi aina kannattavampaa kuin tukien varassa eläminen. Pienimpien tulojen palkkaveron kevennys osoittaa, että kaikki työ on arvokasta ja pienikin pätkätyö kannattaa ottaa vastaan. Työ on parasta sosiaaliturvaa ja myös tehokkain keino ehkäistä syrjäytymistä. Hallitus pyrkii edistämään osatyökykyisten osallistumista työelämään muun muassa pidentämällä sairauspäivärahan kestoa 72 päivästä 150 päivään, mikä on hyvä uutinen kaikille niille kymmenilletuhansille työkyvyttömyyseläkkeellä oleville, jotka omien voimiensa ja mahdollisuuksiensa mukaisesti haluaisivat päästä osallisiksi työelämään.\nArvoisa puhemies! Hallitus ansaitsee kiitoksen siitä, että se toimillaan edesauttaa ja joustavoittaa nuorten työllistymistä yrityksiin. Nuorisotakuun vahvistamiseksi oppisopimuskoulutukseen otetaan kokoomuksen linjan mukaisesti uutta vauhtia. Hallituksen ehdottama ennakkojakso, jonka aikana nuorella on mahdollisuus tutustua työpaikkaan ja työnantajalla nuoreen ilman työsopimussuhdetta, motivoi sekä opiskelijoita että yrityksiä käyttämään enemmän oppisopimuksen mahdollisuuksia. Oppisopimuskoulutukseen ohjataan kaikkiaan 22,7 miljoonaa euroa lisärahoitusta.\nArvoisa puhemies! Meillä Suomessa pienten lasten äitien työllisyys on selvästi alhaisempi kuin muissa Pohjoismaissa. Yksi syy siihen on se, että suhtaudumme työhön kovin mustavalkoisesti. Työelämän asenteet kaipaavat päivitystä. Joko työelämässä tai sen ulkopuolella -ajattelusta on päästävä eroon. Osa-aikaisen työn vastaanottamisesta ja työssäkäynnin ja perheen yhdistämisestä pitää tehdä nykyistä helpompaa. Puolivälitarkastelussa päätettiin porrastaa päivähoitomaksut palveluiden käytön mukaan sekä ottaa käyttöön uusi joustava hoitoraha alle kolmevuotiaiden lasten vanhemmille. Motiivina oli pienten lasten vanhempien työmahdollisuuksien parantaminen ja vanhempien vastuun korostaminen.\nTyön ja perheen yhdistäminen on myös tasa-arvokysymys. Tutkimusten mukaan pitkään työelämän ulkopuolella olevien äitien asema työmarkkinoilla on heikko. Osa-aikatyön mahdollistaminen nykyistä joustavammin tarjoaisi hyvän mahdollisuuden ylläpitää verkostoja ja palata vaiheittain työelämään. Erityisesti nuorten naisten asemaa työmarkkinoilla tulevaisuudessa parantaisi vanhemmuuden kustannusten riskin poistaminen yksin äitien työnantajilta.\nTulevaisuudessa on myös uskallettava tarkastella subjektiivista päivähoito-oikeutta. Se voitaisiin esimerkiksi rajata puolipäiväiseksi, jos toinen vanhemmista on kotona, pois lukien sosiaaliset syyt, ja samalla jakaa kotihoidon tuki puoliksi vanhempien kesken, mikä parantaisi tasa-arvon toteutumista työelämässä.\nArvoisa puhemies! Taloudellisesti haastavina aikoina meidän on uskallettava investoida tulevaisuuteen, ja hallituksen myöntämä 40 miljoonan euron rahoitusosuus uuden lastensairaalan rakentamiseen on tärkeä investointi apua tarvitsevien lasten hyvinvointiin. Pienet potilaat ja heitä hoitava huipputaitava henkilökunta tarvitsevat uuden sairaalan.\nTässä edellisessä muutamia esimerkkejä siitä, että vaikka tyylipisteissä ei olisi täydellisesti onnistuttu, niin se ei tarkoita sitä, että sisältö olisi jollakin tavalla epäonnistunut. Päinvastoin, hallitus todellakin osoitti jälleen toimintakykynsä. Lisäksi on tietysti niin, että myös tuleville vuosille jäi työsarkaa ja tehtävää jäljelle, mutta tulevaisuudessakaan tekemättä ei voi jättää.\nArvoisa puhemies! Paljon täällä on tänään kuultu taas sitä moittimista, että oppositiolla ei ole muka vaihtoehtoja ja ei ole muka mitään todellista sanottavaa näihin hallituksen esityksiin ja muihin. Äskeinen edustaja Vikmanin esityskin oli aika virheellinen joiltain osin, ja kiinnitin huomiota esimerkiksi siihen asiaan, kun mainitsit, että hallitus haluaa parantaa pienten lasten äitien töissäkäyntimahdollisuuksia muuttamalla näitä päivähoitosäädöksiä. Tiesittekö te sen, että jo kaksi kolmesta alle 3-vuotiaitten lasten äideistä käy töissä Tilastokeskuksen mukaan elikkä 68,8 prosenttia? Elikkä se työllisyysaste on lähes sama kuin kaikkien naisten työllisyysaste yhteensä. Toki sitten näitten 3—6-vuotiaitten lasten äideillä työllisyysaste on 80,7 prosenttia. Tämä on tuorein Tilastokeskuksen tulos.\nMutta kuitenkin olen sitä mieltä, että eikö äidin kuulu olla nimenomaan kotona, kun lapsi on alle 3 vuotta. Miksi yhteiskuntamme ei tukisi äitejä hoitamaan lapsia siellä, missä näiden kuuluu olla varhaisessa kehitysiässä? Mielestäni juuri tämänkaltainen politiikka vieroittaa meidän lapsemme perheestä ja synnyttää myös näitä nykyisen kaltaisia ongelmia, joissa vanhemmuus jää vähemmälle. Siksi en kannata tämänkaltaista politiikkaa, että me lähetämme pienten lasten äidit töihin keinolla millä hyvänsä.\nArvoisa puhemies! Eilen en saanut mahdollisuutta puhua ministeri Urpilaisen ja ministeri Kataisen puheenvuoroista, joissa he peräänkuuluttivat erityisesti sitä, että tässä hallituksen esityksessä on kysymys ennen kaikkea työllisyyden puolustamisesta. Toinen asia, mitä hehkutettiin täällä hyvin paljon myös tänään, on perusturvan korotus, joka oli suuri, mahtava hallituksen aikaansaannos. Ja kolmantena asiana on hyvin paljon kuultu nuorisotakuu. Näihin kolmeen asiaan haluaisin muutaman sanan ja näkökulman nostaa esille.\nMiten työllisyyttä ja ostovoimaa kasvatetaan, jos hallitus korottaa pankkiveroa, jäteveroa, kiinteistöveroa, sähköveroa, polttoaineveroa ja monia muita maksuja? Nämähän ovat tasamaksuja, tasaveroja. Elikkä käytännössä sehän heikentää ostovoimaa ja vie perheiltä ja muilta ihmisiltä sitä kulutusta ja taloudellista pohjaa, jotka työllisyyttä lisäisivät. Mielestäni ennen kaikkea nuorisotyöttömyys ja syrjäytyneisyys kasvavat, vaikka hallituksella on nuorisotakuun kaltainen, voisiko sanoa, lievästi sanottuna päivähoito-ohjelma, päivähoitopaikkaohjelma vaikka. Tällä nimellä sitä voisi kutsua jossain määrin.\nNimittäin nuorten työttömyyshän on kasvussa jatkuvasti. Tilastokeskuksen helmikuun selvityksen mukaan nuorisotyöttömiä oli 64 000. Toki tätä lukua me emme lehdistä lue, koska heistä työ- ja elinkeinotoimiston kirjoilla on 38 000. Elikkä kysymys on 15—24-vuotiaista nuorista. Mutta jos 64 000 on aidosti työttömiä, niin se tarkoittaa sitä, että 10 prosenttia sen ikäisistä nuorista on työttömiä. Ja työvoimasta, joka on noin 300 000 sen ikäisistä, jotka ovat vapailla työmarkkinoilla olevia henkilöitä, siitä luvusta työttömyysprosentti on jo 21,5 prosenttia. Elikkä tämä on oikea luku nuorisotyöttömyydestä. Meidän nuoristamme, joiden pitäisi olla töissä, on työttöminä 21,5 prosenttia. Tämä on erittäin suuri prosenttimäärä.\nNoin 26 000 nuorta on laitettu jonkinnäköisille kursseille ja nuorisotakuun piirissä oleviin toimenpiteisiin. Sinänsä hyvä, että heidän eteensä tehdään töitä, mutta aito hallituksen temppu olisi se, että se loisi nuorille työpaikkoja. No, kuinka hallitus voi luoda nuorille työpaikkoja, jos se samanaikaisesti leikkaa vuoteen 2016 mennessä 7 000 toisen asteen ammattioppipaikkaa? Jos 7 000 oppipaikkaa leikataan, niin kuinka hallitus voi väittää, että se on mukamas tekemässä kaikkensa nuorten hyväksi, että he saisivat koulutuksen ja työpaikan? Mehän tiedämme, että jo lähes 120 000 alle 30-vuotiasta nuorta ja aikuista on täysin ilman toisen asteen koulutusta. Jos meillä on näin iso määrä nuoria aikuisia, joilla ei ole minkäännäköistä koulutusta, niin on hyvin epäjohdonmukaista leikata samanaikaisesti koulutuspaikkoja, eikö totta?\nTäällä on moni hallituksen jäsen puhunut kovasti siitä perusturvan korotuksesta. Todellisuudessa tämä perusturvan 100 euron korotus ja 6 prosentin toimeentulotukitason korotus ei tuo kuin vain kaikkein köyhimmille 25—30 euroa lisää ostovoimaa kuukaudessa. Valtiovarainministeriltä on unohtunut sanoa se, että nämä kaikkein köyhimmät yleensä ovat myös toimeentulotuen piirissä, ja jos olet toimeentulotulen piirissä, vaikka olet työtön, saat sen korotuksen, niin käytännössä toimeentulotukea, esimerkiksi vuokratukea, haettaessa tämä sinun etuisuutesi leikataan pois. Elikkä todellisuudessa hallitus on korottanut perusturvaa 25—30 eurolla, vaikka tässä salissa on jo yli vuoden puhuttu kovaan ääneen siitä, että tämä hallitus toi 100 euron lisäansion kaikkein heikoimmassa asemassa oleville.\nArvoisa puhemies! Muistin virkistämiseksi täytyy kertoa se, että meillä Suomessa 700 000 suomalaista elää ja kärsii köyhyydestä. Lisäksi 650 kotitaloutta, mikä vastaa 1,3:a miljoonaa henkilöä, kärsii toimeentulovaikeuksista, elikkä toimeentulovaikeuksia on 1,3 miljoonalla henkilöllä. Se on valtava luku näin pienessä kansakunnassa, joten nämä ihmiset, joilla on toimeentulovaikeuksia, tarvitsisivat aidosti hallitukselta edes sen 100 euroa, mutta nythän sitä ei saada. Tällaisia hattutemppuja me heitämme täältä hyvin useasti, jotka toisaalta loukkaavat niitä ihmisiä, jotka osaavat sen matikan ja saavat sen rahan kotiinsa. He eivät pärjää näillä hallituksen hattutempuilla.\nArvoisa puhemies! Haluaisin vielä sen asian nostaa esille, että meillä on lapsiköyhyys Suomessa kasvanut huolestuttavasti. Pelkästään jo 12 vuoden aikana, vuosien 1995—2007 välisenä aikana, meillä köyhien lapsien määrä perheissä oli kasvanut 52 000:sta noin 152 000:een. Elikkä se oli kolminkertaistunut jo edellisten hallitusten aikana. Tämä köyhien lasten määrä on tullut vakioksi. Tätä ei ole saatu tippumaan mihinkään, vaan päinvastoin. Me tiedämme sen, että Suomi on OECD-maissa eriarvoistuvin ryhmä tulojen suhteen. Meillä on ollut tämä kipuilu jo aikaisempina vuosina monta kertaa, toki sitä on yritetty kirittää kiinni, mutta todellisesti me olemme monen kansanryhmän osalta Suomessa hyvin eriarvoisessa asemassa.\nArvoisa puhemies! Olisin toivonut, että hallituksella olisi ollut rohkeutta kertoa nämä tosiasiat kansalaisille. Me emme ole pystyneet antamaan nuorille niitä työpaikkoja, mitä me olemme luvanneet. Me olemme siivonneet useita nuoria tilastojen ulkopuolelle kursseille ja erilaisiin toimenpiteisiin, jotka toisaalta ovat joillekin ihan hyviä asioita. Mutta hyvin suuri osa nuorista jää edelleenkin ilman toisen asteen koulutusta, ellei hallitus muuta linjaansa ja peruuta näitä 7 000 koulutuspaikan leikkauksia.\nArvoisa puhemies! Olen ylittänyt jo aikani, joten tässä vaiheessa en mitään muuta aio sanoa.\nArvoisa puhemies! Edustaja Niikko ilmoitti, että ei kannata valinnan mahdollisuuksia äideille ja perheille, ja ilmoitti myös, että pienten lasten äitien paikka on kotona. Minä kyllä viimeiseen asti kannatan perheiden valinnan mahdollisuuksia. Perheet ovat oman elämäntilanteensa parhaita asiantuntijoita.\nTyöelämän tasa-arvon näkökulmasta huolestuttava fakta on se, että meillä pienten lasten äitien työllisyys on muita Pohjoismaita jäljessä. Tämänkin valossa kaikki toimet työn ja perheen joustavan yhdistämisen mahdollistamiseksi ja perheille valinnan mahdollisuuksien luomiseksi ovat enemmän kuin todella tervetulleita ja oikea suunta.\nArvoisa herra puhemies! Hyvä, että osinkoverotusta on korjattu ja asia on keskusteltu tehokkaasti läpi. Voimme hyvällä omallatunnolla tarkastella myös muita kehysriihessä tehtyjä merkittäviä päätöksiä, jotka ovat meinanneet jäädä vähemmälle huomiolle.\nEnsinnäkin harmaan talouden torjunnan näkökulmasta pidän erittäin hyvänä, että kehysriihessä nostettiin kotitalousvähennyksen enimmäismäärää nykyisestä 2 000 eurosta 2 400 euroon. Kotitalousvähennys on tehokas väline luoda uutta työtä erityisesti palvelualalle. On hyvä muistaa, että kotitalousvähennyksen saa myös tavanomaisesta kotona suoritetusta hoiva- ja hoitotyöstä.\nPidän tervetulleena, että Verohallinnon resursseja lisätään harmaan talouden torjuntaan. Verohallinnon toimintamenoihin kullekin kehysvuodelle osoitetut 2,2 miljoonan euron lisäykset harmaan talouden torjumiseksi tulevat kyllä todelliseen tarpeeseen. Täytyy myöskin kiitellä rahanpesun ja terrorismin valvonnan lisäämiseksi aluehallintovirastoille osoitettuja määrärahoja.\nArvoisa herra puhemies! Kiinnitin huomiota siihen, että koulunkäynnin keskeyttämistä ja syrjäytymistä ehkäistään kokeilemalla joustavampaa siirtymistä oppilaitosmuotoisesta ammatillisesta koulutuksesta oppisopimuskoulutukseen. Juuri tällaista joustavuutta tarvitsemme koulumaailmaan. Maalaisjärjellä ajatellen kokeilun luulisi onnistuvan. Poliisin roolissa toimiessani huomasin usein, että paras lääke nuorelle siihen, kun koulun penkillä istuminen ei kiinnosta, on päästä käytännön hommiin ja oppimaan ammatti tätä kautta. Luulen, että kokeilun kautta voidaan siirtyä vakiintuneeseen käytäntöön, jolla nuorten syrjäytymistä ehkäistään käytännön toiminnan avulla. Jäädään mielenkiinnolla odottelemaan tämän kokeilun tuloksia.\nArvoisa herra puhemies! Oppisopimusjärjestelmääkin voidaan vielä kehittää enemmän sellaiseksi, että se tukee nuoren yksilöllistä oppimista ja siirtymistä vakituiseen työelämään. Oppisopimuskoulutusjärjestelmän parantamisen varjolla ei kuitenkaan voida ajaa alas ammatillisen koulutuksen määrärahoja tai aloituspaikkoja, vaan on pidettävä mielessä se, että maassamme tulee kouluttaa osaavaa työvoimaa niin elinkeinoelämän kuin julkisen puolenkin tarpeisiin.\nNuorisotyöttömyys on ollut nousussa jo toista vuotta. Tämän vuoden helmikuun lopussa alle 25-vuotiaita työttömiä työnhakijoita oli lähes 38 000, joka on siis 6 200 työtöntä enemmän kuin edellisen vuoden helmikuussa. Nuorisotakuu on ollut voimassa nyt kolme kuukautta, ja sen käytännön toteuttamisesta on tullut paljon palautetta. Tietysti nuorten tulee olla itse aktiivisia, mutta käytännössä työ- ja elinkeinotoimistot eivät ole kyenneet kaikkialla Suomessa aloittamaan nuorisotakuun toteuttamista aikataulussa. Nuorisotakuu on hieno hanke, ja nyt on sen eteen tehtävä aktiivisesti töitä, että nuorisotakuun lupaukset myöskin täyttyvät.\nArvoisa herra puhemies! Ensin muutama kommentti menneiden kolmen neljän viikon tapahtumiin.\nOn ollut mielenkiintoista kuunneltavaa se, miten hallituspuolueitten kansanedustajat ovat selittäneet sitä, että ensin kehysriihi valmistui, pidettiin kiireen vilkkaa tiedotustilaisuus, jossa jaettiin tikkukaramelleja, tuli kiire lähteä parlamentarismia kunnioittaen eduskuntaan, toimittajille ei annettu mahdollisuuksia lisäkysymyksiin. Eduskunnan kyselytunnilla hallitus esiintyi hyvin itsevarmasti, voisi jopa sanoa ylimielisesti, heitellen erilaisia herjoja, ihan henkilöön meneviä herjoja edustajille. Tuolloin luvattiin kyseisen torstaipäivän iltaan mennessä tarkat luvut siitä, mitä on päätetty.\nMeni useita päiviä, saatiin luvut, jotka kertoivat tuolloin virallisen tiedon mukaan, että on tehty talouden sopeuttamispäätöksiä 600 miljoonan euron edestä. Ymmärrän, että laskelmat tarkentuvat, ja niitä sitten seliteltiin, että kun luku olikin vähän yli 500 miljoonaa euroa, että nyt ne ovat tarkentuneet ja nyt ne ovat kohdallaan, ja sitten kun me saimme päivää ennen kehyskeskustelun alkua hallituksen lopulliset luvut, niin oltiinkin takaisin 600:ssa.\nTämä vain lukujen valossa, mutta se tapa, jolla hallitus on esiintynyt, ja se, mikä minusta on ollut mielenkiintoista, miten tätä tilannetta on yritetty selittää jopa uudella poliittisella kulttuurilla siitä, miten asioita julkisuuden kautta käsitellään ja hoidetaan — onhan tämä aika erikoista. On viitattu menneisiin aikoihin, jolloin valmistelu oli täysin toisentyyppistä, ja on kysytty, että kumpi on parempi: se, että tullaan valmiilla esityksillä, yksimielisillä hallituksen esityksillä eduskuntasaliin, puolustetaan niitä ja pidetään niistä kiinni, tehdään muutokset, jos aihetta on, vai sitten tämä, toistan aiemmin sanomaani, jopa uudeksi toimintakulttuuriksi, Twitter-aikakauden toimintakulttuuriksi nimetty toimintatapa. Kumpi on parempi?\nNyt on keskusteltu yritysverotuksesta, osinkojen verottamisesta. Eilen ryhmäpuheenvuorokierroksella tuli mieleen, olemmeko jo vaalienalusajassa. Täällä nimittäin tilanteessa, jossa minun käsittääkseni on kolme oppositiopuolueryhmää, pidettiin viisi oppositiopuolueen ryhmäpuheenvuoroa. Kyllä vasemmistoliiton ja vihreitten ryhmäpuheenvuorot olivat senkaltaisia, että ei taida vieläkään olla ihan homma kuosissaan.\nToinen näkökulma tähän on se, että kun asioita valmistellaan, ymmärrän sen, että on erilaisia näkemyksiä, mutta erityisesti yritystoimintaan liittyen, jos elinkeinoelämä jotakin on odottanut, jos joku on ollut suomalaisen yhteiskunnan vahvuus, se on ollut se, että asioita on voinut ennakoida. On kiitoksen maininta, että hallitus nuo muutokset, jotka se osinkoverotuksen osalta teki, teki jo tässä vaiheessa, ettei käynyt niin kuin erään toisen suuren hankkeen osalta, johon myöhemmin puheenvuorossani palaan, jossa on määräeräpäiviä ollut matkan varrella useita ja vieläkään emme oikein tiedä, mihin tässä ollaan menossa.\nTämä on yksi episodi, ja kyllä toivon itse, että on tulevien vaalien jälkeen hallituksessa ketä tahansa, niin se hallitus kunnioittaisi aidosti parlamentarismia. Ja asia, joka on yksi osa, jossa pidän pääministeri Jyrki Kataisesta: hän on useita kertoja puhunut siitä, miten meillä on taloudellisesti vaikeat ajat ja pitää tehdä vastuullisia, pitkäjänteisiä päätöksiä. Tämä menneitten viikkojen hulabaloo on kaikkea muuta kuin uskoa ja vakautta luovaa.\nTämän yritysverouudistuksen, osinkoverouudistuksen alle ovat hautautuneet kehyspäätöksestä hyvin, hyvin monet asiat. Ensinnäkin pääministeri lupasi eduskunnan kyselytunnilla noin kuukausi sitten, että riippumatta työmarkkinaratkaisusta hallituksella on ja tulee olemaan päätökset työurien pidentämiseen liittyen. On ollut kumman hiljaista niin keskusteluissa kuin tuossa kehysasiakirjassa. En löydä sieltä noita hallituksen linjauksia ja niitä omia päätöksiä, mitä työurien pidentämisen osalta ihan oikeasti tapahtuu. Siellä on oppisopimuskoulutuksen parantamista ja siellä on osatyökykyisyyteen liittyviä asioita, joilla työtunteja tähän maahan lisää saadaan, mutta ne työurapäätökset, jotka esimerkiksi eläkepolitiikan osalta ovat ihan välttämättömiä — missä nuo päätökset ovat?\nToinen asia, josta on oltu yllättävän hiljaa ja joka on niin ikään hautautunut tuon julkisuudessa käydyn vellovan keskustelun alle, on se, että pääministeri totesi tuolloin tikkarienjakotilaisuudessa Säätytalolla, että päätökset ovat sen kaltaiset, että kuntien rahoitusvastuu lisääntyy 90 miljoonalla eurolla. Tuo luku voi olla totta, ja se voi olla jonkun kaavan mukaan laskettu. Vielä en ole löytänyt toista tahoa, joka olisi päätynyt näitten kehyspäätösten jälkeen tuohon samaan lukuun. Pikemminkin tuohon 90:een voi lisätä nollan. Mutta tässä vielä se olennaisempi asia on se, missä ovat hallitusohjelmassa luvatut uudistuksiin käytettävät rahat kehyskaudella. Laaja sosiaalihuoltolain valmistelutyö on menossa. Vaikka se tehtäisiin minkälaisella nollabudjetilla, se tulee vaatimaan myös lisää euroja.\nToisekseen, iso periaatteellinen kysymys on se, millä tavalla tässä maassa omaishoitoa jatkossa toteutetaan. Yhtenäiset kriteerit: hallitusohjelman mukaan ne luodaan. Hallitusohjelman mukaan kunnat jatkossakin toteuttavat omaishoidon tuen maksatuksen ilman, että Kela-siirto omaishoidon tuen maksatuksen osalta tehdään. Meillä ei ikinä tule olemaan yhtenäisiä kriteereitä, ja yhtenäiset kriteerit tulevat vääjäämättä edellyttämään myös jonkun muutaman kymmenen miljoonan, vähintään muutaman kymmenen miljoonan, lisäresursointitarpeen.\nArvoisa herra puhemies! Sitten se iso asia, jossa kehyspäiväpäivänkin jälkeen ovat tilanteet ja nuo eräpäivät siitä, milloin me tietoa saamme, mitä tulevaisuus tullessaan tuo, muuttuneet, on tämä sosiaali- ja terveydenhuollon hallinnon rakenteiden uudistaminen. Onpahan varsinainen sote-sotkujen soppa.\nTuo kehyspäätöksen muka-linjaus on sen kaltainen, että siinä on paljon ihan ymmärrettäviä asioita, mutta itsekin luulin, että kun hallituksen ja ministerin asettamat selvitysmiehet saavat työnsä tehtyä, selvitysmiehet tekevät esityksen, joka on toteuttamiskelpoinen ja toteuttamiskelpoinen niin, että sitä kun parantaa, niin eteenpäin päästään, mutta pohja olisi tuo ollut, mikä esitys tuli. Tuollaista esitystä odotin. Siinä on muutama isokin periaatteellinen ongelma, mutta lähtökohtaisesti oltaisiin päästy eteenpäin. Meni kaksi päivää, ja hallitus kehysriihessään sotki tämän homman taas kertaalleen, käytännössä palautti lähtöruutuun. Tänään olemme itse asiassa noin tunti sitten saaneet tiedon, että työryhmää — jonka ministeri ensinnäkin nimitti 4.4. viime viikolla, antoi sille nimityspäätöksessään määräajan 30.6., siinä oli henkilöitä noin tusinan verran, viisitoista — on täydennetty, porukkaa on yli kolmenkymmenen. On hyvä, että asiantuntijuutta on lisätty, mutta sen, mitä tässä lopputuloksena tuleekaan, taas kerran aika näyttää. Hallitus on ihan itse osannut sotkea tämän alun alkaen miljardiluokan uudistukseksi mainostetun asian.\nSitten, arvoisa herra puhemies, aivan loppuun näistä luvuista. Ymmärrän, että kiireessä 500 ja 600 miljoonaa saattavat mennä ristiin, mutta tässä kehysratkaisussa tasapainotus on tehty niin, että niin sanotuille dynaamisille vaikutuksille on annettu euromääräinen lukuarvo, mikä tarkoittaa sitä, että kehys on enemmän tai vähemmän uskon ja toivon varassa.\nArvoisa puhemies! Edustaja Vikman tässä epäili sitä, että minä haluan jättää äidit kotiin, pakottaa kotiin hoitamaan lapsia enkä päästää työelämään. Tämä on aivan väärä tulkinta siitä, mitä sanoin. Minä haluan suoda sen mahdollisuuden, että äidit saavat edelleenkin valita sen, että saavat hoitaa lapsiaan vaikka kolmeen ikävuoteen asti, jos siihen on haluja.\nMutta todellisuudessa hallitus heikentää tätä mahdollisuutta. Esimerkiksi nämä jatkuvat valtionosuusleikkaukset, miljardiluokan leikkaukset, jotka nettovaikutuksenakin ovat vähintään satoja miljoonia euroja, heikentävät kuntien mahdollisuutta esimerkiksi tukea äidin kotona olemista lasten kanssa. Meillä esimerkiksi Vantaalla ollaan päätetty niin, että tämän vuoden alusta ei enää makseta tätä kuntalisää kuin puoleentoista ikävuoteen saakka — ja se on merkittävä tuki, 215 euroa kuukaudessa, se on poissa siitä perheen taloudesta. Elikkä käytännössähän näillä toimenpiteillä, mitä hallitus tekee, me pakotamme äidit töihin. Emme me anna heille todellista vaihtoehtoa, että sinä voit mennä töihin. Eivät perheet selviä ilman yhteiskunnan tukea lasten kanssa kotona, mikä olisi suotavaa silloin, kun lapset ovat pieniä.\nToki me voimme myös kannustaa heitä tekemään osa-aikatyötä, ei siinä mitään pahaa ole, en minä sitä vastaan ole. Henkilöille, joilla on siihen resursseja ja haluja, se on ihan hieno asia, mutta toinen asia on se, että jos me pakotamme heidät töihin tukia leikkaamalla, niin se linja ei ole mielestäni oikea.\nArvoisa herra puhemies! Muutama ihan yksittäinen kommentti vielä siihen, mitä tuolta kehyspäätöksestä löytyy asioista, jotka ovat hautautuneet tämän yritysvero-, osinkovero-uudistuksen alle.\nEnsinnäkin, pitkään odotettiin sitä, että pelastushelikopterit tulevat valtion rahoituksen piiriin Raha-automaattiyhdistyksen rahoituksesta. Nyt hallitus esittää, että vuonna 2017, johon toki on vielä aikaa ja jota ennen ehtii tapahtua monenlaisia asioita, summa, jonka valtio pelastushelikopterien ylläpitämiseen käyttää, siirrettäisiin kuntien sosiaalitoimen valtionosuuksiin. Tasan tarkkaan tietää, miten näille rahoille sen jälkeen käy.\nToinen asia, josta on ollut mielenkiintoista kuunnella erityisesti sosialidemokraattien puheenvuoroja, liittyy sairausvakuutukseen kohdennettuun 50 miljoonan euron säästöön — sarjassa, jossa hallitus julistaa pitkän linjan päätöksiä, sarjassa, jossa on kerrottu, että tässä on vasta linjaukset ja asiat selviävät yksityiskohtaisemmin myöhemmin, mihin tämä 50 miljoonaa euroa kohdentuu.\nKolmas, voi sanoa, megaluokankin asia on se, että meillä on tulossa potilaitten liikkuvuusdirektiivi voimaan 1.1.2014. Sen implementointi on siinä tilanteessa, että laki tulee syksyllä eduskuntaan. Tämän kevään aikana on käyty vähintäänkin kabineteissa kovaa vääntöä siitä, miten tuon liikkuvuusdirektiivin menot rahoitetaan. Hallitus on käsittääkseni ottanut kehyspäätöksessään kannan, että edetään sairausvakuutuskorvauksen kautta. Haluan kuulla sen, onko tämä totta, meneekö megaluokan asia läpi niin, että siitä ei juurikaan puhuta.\nJa sitten viimeiseksi: Kyllähän budjetin tasapainoon saa, kun siirtää pitkäaikaistyöttömien työmarkkinatuen 150 miljoonaa kuntien niskaan. Tässä yksi esimerkki siitä, että peittoa jatketaan päästä toiseen.


Dvd r hinta – Perustukset ja valu\nGB, 1kpl paketti spindle-muovikotelossa. Maxell DVD+R 5gb Dual layer 10kpl Cakebox.\nMaxell DVD-R levy 16x 7GB JewelCase 5kpl. Löydä DVD-R-aihio (Gt) parhaaseen hintaan ja nopeimmalla toimitusajalla. Löydä Tyhjät CD- ja DVD-levyt -ryhmän tuotteita parhaaseen hintaan ja nopeimmalla toimitusajalla.\nDVD+R-aihio (kaksikerroksinen, Gt), kpl. Tule sivustollemme ja löydä edullisin, toimivin ja paras dvd-r(w) -levy. Halpa Vertaa kaikki dvd-r(w) hinnat alle euroa. Tuotenro, Tyyppi, Varastossa, Hinta, Määrä . Verbatim DVD+R levyissä on käytetty AZO-teknologiaa, joka takaa tallennusten korkean laadun.\nVERBATIM DVD-R 7GB 25PK SPINDEL PRINT. Formaattiin pätee sama kuin DVD-R DL:äänkin eli levylle mahtuu noin gigatavua. Suomen hinnat ovat jossain tolkuttoman ja järjettömän .\nHalvin hinta € (€ toimituskuluineen). Halvin hinta € (€ toimituskuluineen). Ominaisuudet: GB, DVD-R, kpl, 1min. Halvin hinta € (€ toimituskuluineen).\nOminaisuudet: GB, kpl, DVD-R: 4. Halvin hinta € (€ toimituskuluineen). Laadukkaat DVD-levyt löydät edullisesti Veikon Koneelta. Meiltä löydät kerran kirjoitettavat R-levyt ja useampia kirjoituskertoja sallivat RW-levyt.\nCD-R, DVD-R, DVD+R, CD-RW, DVD-RW, DVD+RW, Double Layer, Dual Layer, Blu-Ray jne. Yhdysvalloissa DVD-soittimen hinnat putosivat keväällä 193dollarin . CD- ja DVD-levy edulliseen hintaan laajasta verkkokaupan valikoimasta. Valitse sopivimmat CD-levyt ja DVD-levyt verkkokaupasta, pikainen toimitus.\nVerbatim – Life Series 16x DVD-R Discs (50-Pack).\nPrev Värisilmä turenki\nNext Pähkinä laminaatti


Kiinan aktiivihiilikuituhuopien valmistajat ja toimittajat | Beihai lasikuitu\n1. se on valmistettu luonnonkuiduista tai tekokuiduista kudotusta matosta hiiltymisen ja aktivoinnin kautta.\n2. pääkomponentti on hiili, kasaantuu hiilisirulla, jolla on suuri ominaispinta-ala (900-2500m2 / g), huokosjakautumisnopeus ≥ 90% ja tasainen aukko.\n3. verrattuna rakeiseen aktiivihiileen, ACF: llä on suurempi imukyky ja nopeus, uusiutuva helposti vähemmän tuhkaa ja hyvä sähköinen suorituskyky, kuumista estävä, hapon, alkalin ja alkalin muodostama.\nAktiivihiilikuituhuopa on valmistettu luonnonkuiduista tai tekokuiduista kudotusta matosta hiiltymisen ja aktivoinnin avulla. Pääkomponentti on hiili, joka kasaantuu hiilisirulla, jolla on suuri ominaispinta-ala (900-2500m2 / g), huokosjakautumisnopeus ≥ 90% ja tasainen aukko. Verrattuna rakeiseen aktiivihiileen, ACF: llä on suurempi imukyky ja nopeus, uusiutuva helposti vähemmän tuhkaa ja hyvä sähköinen suorituskyky, kuumista estävä, hapon-, alkali- ja emäksinen.\n● Happo- ja alkalikestävyys\n● Uusiutuva käyttö\n● Erittäin pinta-ala vaihtelee välillä 950-2550 m2 / g\nMikrohuokoshalkaisija 5-100 A Suuri adsorptionopeus, 10-100 kertaa kuin rakeisen aktiivihiilen\nAktiivihiilikuitua käytetään laajasti vuonna\n1. Liuotinten kierrätys: se voi absorboida ja kierrättää bentseeniä, ketonia, estereitä ja bensiiniä;\n2. Ilmanpuhdistus: se voi absorboida ja suodattaa ilmassa olevan myrkyllisen kaasun, savukaasun (kuten SO2 、 NO2, O3, NH3 jne.), Sikiön ja kehon hajun.\n3. Vedenpuhdistus: se voi poistaa raskasmetalli-ionin, syöpää aiheuttavat aineet, hajun, homeisen hajun, basillit vedestä ja värjätä. Siksi sitä käytetään laajalti putkiveden, elintarvike-, lääke- ja sähköteollisuuden vedenkäsittelyssä.\n4. Ympäristönsuojeluprojekti: jätekaasun ja vedenkäsittely;\n5. Suun kautta annettava nenäsuojus, suojaavat ja kemialliset aineet, savunsuodattimen tulppa, sisäilman puhdistus;\n6. Absorboi radioaktiivista ainetta, katalyytin kantajaa, jalometallien puhdistusta ja kierrätystä.\n7. Lääketieteellinen side, akuutti vastalääke, keinotekoinen munuaiset;\n8. Elektrodi, lämmitysyksikkö, elektroni ja resurssit (suuri sähkökapasiteetti, akku jne.)\n9. Syövyttävä, korkeaa lämpötilaa kestävä ja eristetty materiaali.\nOminaispinta-ala BET（m2 / g）\nBentseenin imeytymisnopeus (paino-%)\nJodia absorboiva (mg / g)\nMetyleenisininen (ml / g)\nAukon syvyys (ml / g)


Yhteistyö | Takuusäätiö\nEtusivu / Palvelumme / TalousTsemppari-koulutus / Yhteistyö\nTalousTsemppari-koulutusten lisäksi teemme mielellään yhteistyötä talous- ja velkateemaan liittyvien seminaarien ja muiden tilaisuuksien suunnittelussa ja toteuttamisessa. Esimerkkejä tilaisuuksista, joissa olemme olleet mukana:\nOmmaisraati keskustelutilaisuudet Oulussa\nTakuusäätiön asiantuntija on ollut mukana Oulun seudun omaishoitajat ry:n järjestämällä Ommaisraati -kiertueella puhumassa rahasta ja rahahuolista. Ommaisraati on suunnattu kaikille omaisiaan hoitaville ja ajankohtaisista omaishoidon asioista kiinnostuneille, omaishoidon parissa työskenteleville ammattilaisille, vapaaehtoisille sekä luottamushenkilöille.\nTakuusäätiö on ollut mukana suunnittelemassa perinteeksi muodostunutta vuosittaista tapahtumaa, jonka tarkoitus on madaltaa talous- ja velkaongelmissa olevien ihmisten kynnystä hakea apua ongelmiinsa. Messuilla jaetaan tietoa siitä, miten omaa tilannettaan voi lähteä selvittämään, mitä palveluja siihen on tarjolla ja miten palveluihin hakeudutaan. Tapahtuman järjestäjänä toimivan Jyvässeudun työllistämisyhdistys ry:n Sirpakka-arjenhallintahankkeen ja Takuusäätiön lisäksi näytteilleasettajia on ollut mm. Keski-Suomen Kuluttajat ry:stä, Kuluttajaliitosta, Jyväskylän kaupungin aikuissosiaalityöstä, Keski-Suomen talous- ja velkaneuvonnasta, Keski-Suomen ulosottovirastosta, Jyväskylän Katulähetyksestä, Rahattomat ry:stä ja Suomen Perintätoimistosta.\nRohkeasti rahasta -seminaari järjestettiin syyskuussa 2017 Helsingissä. Tilaisuutta oli Takuusäätiön lisäksi järjestämässä KoKoA ry, A-klinikkasäätiö, Peluuri ja Tiltti. Seminaarissa paneuduttiin kysymyksiin, miksi ja miten raha-asioista kannattaa puhua asiakastyössä. Puheenvuoroja kuultiin niin työntekijöiden kuin kokemusasiantuntijoidenkin näkökulmista. Lue lisää Rohkeasi rahasta -seminaarista Mun talouden sivuilta: http://muntalous.fi/seminaarissa-keskusteltiin-rohkeasti-rahasta/ Tai katso tilaisuudessa kuvattu video You Tubesta: https://www.youtube.com/watch?v=yUZEaCpgCFw\nInfotilaisuus taloudesta ja toimeentulotuesta\nMaaliskuussa 2018 osallistuimme taloutta ja toimeentuloa käsitteleviin tilaisuuksiin Nurmeksessa ja Kiteellä. Takuusäätiön aluekoordinaattori piti tilaisuuksissa Tsemppiä talouteen -koulutusosion. Lisäksi tilaisuuksissa oli toimeentulotuen info ja kyselytunti, joissa toimeentulotuesta olivat kertomassa ja kysymyksiin vastaamassa Kelan ja Siun Soten työntekijät. Tilaisuus oli suunnattu alueen asukkaille sekä ammattilaisille. Tilaisuuksien järjestämisessä oli mukana useita alueen järjestötoimijoita.\nVapaaehtoisten koulutus Rovaniemellä\nTakuusäätiö kouluttaa säännöllisesti vuosittain Vapaaehtoistyönkeskus Neuvokkaan vapaaehtoisia. Koulutuksiin voivat osallistua kaikki Neuvokkaassa vapaaehtoisina toimivat, kuten esimerkiksi ruokajakelun, asiointiavun ja tukihenkilötoiminnan vapaaehtoiset. Osa Neuvokkaan vapaaehtoisista on perehtynyt erityisesti talous- ja velka-asioihin ja he toimivat taloustukihenkilöinä, jotka auttavat ja tukevat talouden suunnittelussa ja raha-asioiden selvittelyssä. Taloustukihenkilöt pitävät myös ryhmämuotoisia talouden hallinnan infoja eri ryhmille ja oppilaitoksille. Lisätietoa Neuvokkaan vapaaehtoistoiminnasta http://www.jarjestotalo.fi/vapaaehtoistyonkeskus-neuvokas/nain-autamme/


Valmistaudu äärettömään seikkailuun! Valitse yksi viidestä suositusta Pokémonista ja astu maailmaan, missä uskomattomat kokemukset ovat aina lähellä.\nTutki yli 20 jännittävää luolaa, joista jokainen on täynnä erilaisia Pokémon-hahmoja, aarteita ja yllätyksiä! Jokaisella luolalla on omat ainutlaatuiset ominaisuudet. Luolasta löytyvät Pokémonit, maaston tyyppi ja tutkittavien kerrosten lukumäärä vaihtelee. Lisäksi luolan ulkoasu muuttuu joka kerta, kun astut sen sisälle, eli ääretön määrä luolastoja odottaa sinua! Voit käyttää luolasta löytämiäsi esineitä ja aarteita edetäksesi pelissä, kun taas jotkut kohtaamasi Pokémonit voivat liittyä joukkueeseesi seikkailun aikana.\nPelin päätarinan aikana löydettävien luolien lisäksi voit löytää Magnagate-sisäänkäyntejä uusiin ainutlaatuisiin luoliin, kun käytät Nintendo 3DS -laitteen ulkoisia kameroita. Sinun tarvitsee vain käyttää kameroita skannataksesi mitä tahansa pyöreää esinettä, jonka löydät todellisessa maailmassa, jolloin uusi portti avautuu. Portin kautta pääset paikkaan, mihin yksikään Pokémon ei ole aikaisemmin mennyt!\nPokémon Mystery Dungeon: Gates to Infinity sisältää runsaasti seikkailtavaa kaikille Pokémon-pelien ystäville. Mikä parasta sinun ei tarvitse lähteä seikkailuun yksin! Jopa neljä pelaajaa voi tehdä tiimityötä pelaamalla omilla Nintendo 3DS -laitteillaan lähiverkossa, tutkia luolastoja ja taistella suosikkihahmoillaan. Kerää esineitä ja kokemusta co-op -yhteistyöpelitilassa toisten pelaajien kanssa ja vie sitten keräämäsi aarteet mukanasi yksinpelattavaan seikkailuun. Voit myös käyttää StreetPass-ominaisuutta lähettääksesi harvinaisia esineitä ja auttaa muita pelaajia, kun kohtaat heidät kadulla. Näin toimimalla voit myös saada erilaisia palkkioita.\nValitse yksi viidestä suositusta Pokémon-hahmosta: Pikachu, Snivy, Tepig, Oshawott tai Axew.\nYli 20 erilaista luolaa tutkittavana. Luolien ulkoasu muuttuu aina, kun astut niiden sisälle.\nTaistele muita Pokémoneja vastaan ja ystävysty sitten heidän kanssa, jolloin he liittyvät joukkueeseesi.\nKäytä Nintendo 3DS -laitteen ulkoisia kameroita avataksesi Magnagate-sisäänkäyntejä ja paljasta uusia luolia.\nRakenna oma kaupunki tyhjästä ja muuta se Pokémon-paratiisiksi.\nPelaa kolmen muun pelaajan kanssa ja tutki luolia heidän kanssa.\nPelasta täysin tuntemattomia pelaajia lähettämällä apua StreetPass-ominaisuuden avulla.


74 m² Mehtäpellontie 8, 41230 Uurainen Paritalo 3h myynnissä - Oikotie 16033905\nMyytävät asunnot Uurainen Mehtäpellontie 8, 41230 Uurainen\n87 000 €●74 m²\nMehtäpellontie 8, Uurainen, Uurainen●oh,k,2mh,kph/wc,s\nLähellä Uuraisten palveluita, päättyvän kadun päässä koti sinulle, joka et tarvitse kuin sopivat neliöt. Kotia on laajennettu niin yhden makuhuoneen osalta, jossa on parvi, lisäksi on tehty uusi ns. tuulikaappi. Valokatettu terassi suojaisasti sisäpihan puolella. Autotalli/varasto löytyy myös pihapiiristä. Soita ja varaa sinulle sopiva esittelyaika!\nMehtäpellontie 8, 41230 Uurainen\nSähköliesi, liesituuletin, astianpesukone, jääkaappi, pakastekaappi\nSuihku, pesukoneliitäntä, lattialämmitys, sähkösauna wc-istuin\nUuraisten koulukeskus (etäisyys n. 0.95 km), Päiväkoti Pikkula (etäisyys n. 1 km), Uuraisten keskustan kaupat (etäisyys n. 0.4 km), Uuraisten kuntakeskuksen palvelut (etäisyys n. 1 km)\n1 175,68 € / m2\nn 6 mottia puuta\nn 8700 kWH\nSälekaihtimet (missä on),lämminvesivaraaja, naulakko, takka (varaava)


Yhtiömiehen yhtiöosuuden lunastaminen vaihtoehto purkamiselle - Minilex\nYhtiömiehen yhtiöosuuden lunastaminen vaihtoehto purkamiselle\nAvoimessa yhtiössä voi tulla sen toiminnan aikana vastaan hankaluuksia, jotka voivat saada yhtiömiehet miettimään avoimen yhtiön purkamista ja toiminnan lopettamista. Yhtiöosuuden lunastaminen on kuitenkin vaihtoehto avoimen yhtiön purkamiselle. Lunastaminen on hyvä vaihtoehto yhtiön purkamiselle erityisesti silloin, kun joku yhtiömiehistä on erimielinen toiminnan jatkamisesta.\nOikeus vaatia lunastamista\nYhtiöosuuden lunastaminen kohdistuu siihen yhtiömieheen, jolla on lain mukaan oikeus vaatia yhtiön purkamista. Yhtiömiehellä on oikeus vaatia yhtiön purkamista ja siten myös yhtiöosuuden lunastamista, kun:\nYhtiömiehellä on oikeus vaatia yhtiön purkamista myös silloin, jos toinen yhtiömies olennaisesti rikkoo yhtiösuhteeseen perustuvia velvoitteitaan tai jatkuvasti käyttää asemaansa yhtiössä yhtiön edun vastaisesti taikka jos yhtiön toiminnan jatkamista on pidettävä kohtuuttomana yhtiömiehen kannalta.\nLunastamista voidaan vaatia myös yhtiösopimuksen määräyksen perusteella, jos lunastamisen ehdoista on sovittu yhtiösopimuksessa.\nYhtiöosuuden lunastaminen vaatii kaikkien muiden yhtiömiesten yksimielisen päätöksen. Yksimielinen päätös tarvitaan myös silloin, vaikka lunastajana olisi vain yksi yhtiömiehistä. Kun lunastuspäätös on tehty, lunastuksen saajalle täytyy esittää lunastustarjous. Tarjous tulee esittää mahdollisimman pian lunastuspäätöksen tekemisen jälkeen. Jos lunastuksen saaja ei vastaa tarjoukseen 14 päivän kuluessa, hänen katsotaan hyväksyneen tarjouksen. Lunastus on suoritettava 30 päivän kuluessa tarjouksen hyväksymisestä tai muuten oikeus yhtiöosuuden lunastamiseen raukeaa.\nJos lunastuksen saaja kieltäytyy lunastustarjouksesta, on lunastajien talletettava lunastushinta aluehallintovirastoon 30 päivän kuluessa tarjouksen hylkäämisestä. Tämä siis silloin, jos lunastajat haluavat edelleen jatkaa lunastusta. Lunastajien on tämän jälkeen vietävä asia tuomioistuimeen, joka vahvistaa lunastukselle asetetut ehdot.\nUseampi yhtiöosuus voidaan lunastaa samaan aikaan. Lunastus voidaan tehdä myös yhtiölle yhtiön varoin tai lunastuksen voi tehdä yksi yhtiömiehistä käyttäen omia varojaan.\nLunastushintana maksetaan lunastuksen saajana olevalle yhtiömiehelle se määrä, joka tälle olisi maksettu yhtiön omaisuutta jaettaessa. Avoimen yhtiön omaisuus on ensisijaisesti käytettävä yhtiömiesten jäljellä olevien yhtiöpanosten palauttamiseen. Jos panoksia ei voida täysimääräisesti palauttaa, jaetaan omaisuus panosten suuruuden mukaisessa suhteessa. Jos omaisuuden jaosta jää ylijäämää, jaetaan se niin kuin yhtiön voittoa jaettaessa. Lunastushinnassa otetaan lisäksi huomioon yhtiön liikearvo. Yhtiöosuuden lunastus voidaan suorittaa myös niin, että lunastuksen saajana olevalle yhtiömiehelle ilmoitetaan tämän maksettavaksi tuleva tappio-osuus johtuen siitä, että yhtiön omaisuuden arvo on negatiivinen.\nTärkeää on huomata se, että yhtiöosuuden lunastaminen ei poista yhtiömiehen vastuuta avoimen yhtiön veloista, vaan yhtiömies vastaa edelleen niistä veloista, joita yhtiöllä oli eroamishetkellä.\nMilloin lunastaminen kannattaa?\nYhtiöosuuden lunastaminen on viisasta silloin, jos yhtiötoimintaa halutaan jatkaa, vaikka purkuperusteet ovatkin olemassa. Tällöin on vain huolehdittava siitä, että lunastusmenettely toteutetaan lain mukaisella tavalla ja huolellisesti, jotta jäljelle jäävät yhtiömiehet voivat välttää jälkikäteiset vaatimukset ja väitteet. Arvonmääritykseen ja sen selvittämiseksi, kenellä on milloinkin lunastusoikeus tai purkuperuste, voi olla hyvä kääntyä ammattilaisen puoleen.


Kynsisirkus: Ääretön avaruus\nAvaruus kiehtoo ja vähän pelottaakin. Hassua ajatella, että olemme tälläkin hetkellä pyöreällä pallolla, joka lilluu äärettömyydessä, osana jotain niin valtavaa, että emme varmaan koskaan saa tietää.\nGalaksikynnet kaikissa eri variaatioissaan, viehättävät omaa silmääni kovasti. Itselläni kävi onni, että sain tuupattua itseni sopivasti yhteen kimppatilaukseen mukaan ja kotiutin muutaman ihanan piCture pOlishin lakan. Tänään näette kynsillä ihanat lakat, joilla avaruuden taikominen on hetkessä tehty.\nGravity ja Solar Flare meinasivat viedä minulta järjen ja herrrmot, kun ajattelin niiden vaativan sata kerrosta peittääkseen.\nTikutin ja huokasin syvään.\nLakkasin alle valkoisen lakan ja huokasin taas. Sitten tajusin niiden olevan toppereita ja lakkasin mustaa alle.\nJohan tuli hehkua!\nGravityssa on valmiina kaikki tähtihippuset, ei tarvitse kuin lakata ja kynsillä loistaa öinen tähtitaivas!\nMolempia riitti yksi kerros mustan (China Glaze Liquid Leather) päälle.\nTykkään molemmista lakoista kovasti!\nMistähän muuten johtuu, että ihminen osaa matkustaa kuuhun ja takaisin, mutta ei ole osannut tehdä kelmua,\njoka ei heti paketista otettaessa mene tuhannen solmuun?\nSaraCupCakez 6. toukokuuta 2014 klo 7.54\nOiii, miten ihanat lakat! ♡\nHaha, toi kelmujuttu, niiiin totta :'D\nKaisa 6. toukokuuta 2014 klo 21.16\nNo se on niin totta kuin olla ja voi! :D\nBelegwen 6. toukokuuta 2014 klo 8.09\nVau mitkä lakat!\nKelmun käyttö on kyllä suoraan sieltä! Siihen vaaditaan VÄHINTÄÄN kaksi ihmistä, että sen saa suoraan esim. kupin päälle... :D\nKaisa 6. toukokuuta 2014 klo 21.17\nNo vähintään ja jos toinen sattuu olemaan samanlainen rähmätassu kuin minä, niin ihmisiä tarvitaan kolme..tai neljä.. tai sit vaan jätetään kelmu käyttämättä :D\nIiny 6. toukokuuta 2014 klo 8.15\nHerranjestas tuota Gravityä! I need it! <3\nKaisa 6. toukokuuta 2014 klo 21.18\nSe on livenä ihan huikea. Oikeasti. Just sellainen, että kun sillä lakkaa, niin suusta pääsee tahtomattaan sanat "oho!"\nOonaV 6. toukokuuta 2014 klo 9.51\nTykkään molemmista tosi tosi paljon.\nFani 6. toukokuuta 2014 klo 9.59\nOnneksi hankin itselleni tuon Gravityn <3 Se on niiiiiiiiiin kaunis <3\neekku 6. toukokuuta 2014 klo 10.34\nKaisa 6. toukokuuta 2014 klo 21.19\nYue 6. toukokuuta 2014 klo 11.14\nUpeita lakkoja, ihan kateeksi käy.\n...ja eikun tilaamaan ;)\nMari 6. toukokuuta 2014 klo 12.59\nOi, ompa kauniita lakkoja! :) Ihania.\nKaisa 6. toukokuuta 2014 klo 21.20\nNe on! Mulla oli tilauksessa mukana myös PP.n lakat Twinkle ja Mellow Yellow. MY oli valitettavasti silloin just loppu, mutta Twinkle kotiutui <3\nVibamon 6. toukokuuta 2014 klo 15.22\nIhania lakkoja. Laita se kelmu ensin kupin päälle ja leikkaa sitten vasta katki. ;)\nKaisa 6. toukokuuta 2014 klo 21.21\n...mutku ongelmana on saada se edes siihen kupin päälle ilman et se on tuhannen sörsselinä :D Hahha! Oon toivoton...\nLemmi 6. toukokuuta 2014 klo 17.15\nHaluan haluan haluan! Ihania kumpikin, ehkä pakko kotiuttaa tuo gravity. Tervetuloa vararikko!\nHihi, mutta hei, se ei ollut edes kovin kallis ;)\nLemmi 8. toukokuuta 2014 klo 7.33\nMistä tuon voisi saada "halvalla", halvin mitä löysin oli ennen postikuluja 12e ja postikulujen jälkeen aivan liian paljon..\nKaisa 8. toukokuuta 2014 klo 8.28\nHarlow'lla hinta oli 16,50$ (CAD), euroissa 10,83€. Ja kimpassa tilattiin, niin postit oli sit osiin. Ja Suomen postit jaettiin toki kans. Facebookin puolelta löytyy meidän Kimppatilaajat-ryhmä, johon kannattaa itsensä tuupata. Suljettu ryhmä, mutta laita liittymispyyntö :)\nKatarooma 6. toukokuuta 2014 klo 17.33\nVoi taivas, on niiin mielettömän kauniit kynnet... Alko soimaan heti päässä Lumiukon tunnari. On allain avaruus jne... (By the way, kelmut on perseestä, ihminen on tyhmä ku ei osaa tehä kelmua ilman umpisolmua... :D )\nKaisa 6. toukokuuta 2014 klo 21.22\nSinäpä sen kiteytit - kelmut on perseestä. :D\nSissi 6. toukokuuta 2014 klo 22.24\nAwwwws! Upeita lakkoja <3\nKaisa 8. toukokuuta 2014 klo 6.11\nKyllä!! :) <3\nKata / Kynnenviilaaja 6. toukokuuta 2014 klo 23.27\nHuikeita lakkoja kotiutunut Kynsisirkukseen!!\nKaisa 8. toukokuuta 2014 klo 6.12\nKynsisirkuksessa ollaan hyvin, hyvin iloisia! :)\nnin 7. toukokuuta 2014 klo 15.21\nTosi hienoja! Vau!\nNäyttäviä ihan itsellään :)\nAnna 8. toukokuuta 2014 klo 10.19\nHei mitä ihmettä! Miksi vasta nyt törmään blogiisi. Äkkiä seurantaan!\nKaisa 8. toukokuuta 2014 klo 10.44\nJaaha! Nyt vissii viimeistään täytyy tulla kylään ! t sisko\nKaisa 9. toukokuuta 2014 klo 17.25


Helsinki Underground :: Jani Saxell - Risingshadow\nJulkaistu: helmikuu 26, 2020 (WSOY)\nKansi: Timo Mänttäri. Nidottu.\nHuomisen hurmaa ja eilisen nostalgiaa 2040-luvun Helsingissä\nHelsinki Underground on maaginen romaani, jossa huikeat fantasiat kohtaavat raadollisen realismin.\nKun syksyllä 2047 Helsingin ekokaupunginosassa, Kalasatamassa, alkaa kadota ihmisiä, 17-vuotias Verna ja hänen ystävänsä Emppu ja Paloma ryhtyvät tutkimaan tapauksia. He ajautuvat seikkailuun ja huomaavat, että katoamisten takana vaikuttaa verkosto, jonka kaltaista ei ole voitu kuvitellakaan.\nTulevaisuuden Helsinki on onnenonkijoita täynnä, mutta pääkaupungin metrotunneleissa ja viemäriverkossa uinuneet pimeät voimat ovat heränneet. Tyttöjen tielle ilmestyy hahmoja menneisyydestä: verisen kevään 1918 Sörnäistenkaupunki herää eloon Valtterin ja Agathan rakkaustarinassa. Kieltolain aikaisessa Madame Tupun salongissa kohtaavat 1920–30-lukujen merkkihenkilöt.\nSaxell sukeltaa mestarillisesti kaupungin monenkirjaviin kerrostumiin ja ennustaa seuraavien vuosikymmenten trendit ja mullistukset.\nTietoa kirjailijasta :: Jani Saxell\nJani Saxell (s. 1972) on helsinkiläinen kirjailija, toimittaja ja luovan kirjoittamisen opettaja. Saxell on valmistunut filosofian maisteriksi. Hänen lehtijuttujaan, arvostelujaan ja esseitään on julkaistu lukuisissa lehdissä. Saxell voitti J. H. Erkon novellikilpailun vuonna 2000. Hänen esikoisteoksensa Ensilumi ilmestyi vuonna 2002. Romaani Tuomiopäivän karavaani (2017) voitti Tähtivaeltaja-palkinnon.\nKuva: Anna-Mari Tenhunen.


Lausuntopyyntö lääkevalmisteen myyntipäällysmerkintöjä ja pakkausselostetta koskevasta määräys- ja ohjeluonnoksesta - Lausuntopyyntö lääkevalmisteen myyntipäällysmerkintöjä ja pakkausselostetta koskevasta määräys- ja ohjeluonnoksesta - Fimea\nnull Lausuntopyyntö lääkevalmisteen myyntipäällysmerkintöjä ja pakkausselostetta koskevasta määräys- ja ohjeluonnoksesta\nLausuntopyyntö lääkevalmisteen myyntipäällysmerkintöjä ja pakkausselostetta koskevasta määräys- ja ohjeluonnoksesta\nLääkealan turvallisuus- ja kehittämiskeskus Fimean määräys 1/2010 ja ohje 1/2010 koskien lääkevalmisteen myyntipäällysmerkintöjä ja pakkausselostetta ovat tulleet voimaan 30.10.2010 ja ovat voimassa toistaiseksi. Fimea on valmistellut luonnokset päivitetyiksi lääkevalmisteen myyntipäällysmerkintöjä ja pakkausselostetta koskevaksi määräykseksi ja ohjeeksi. Määräyksen ja ohjeen luonnoksia laadittaessa on otettu huomioon Euroopan komission direktiivi 2010/84/EY. Sen lisäksi määräyksen ja ohjeen teksteihin on tehty joitakin pieniä päivityksiä ja korjauksia.\nMuutosten pääkohdat voimassa olevaan määräykseen nähden ovat seuraavat:\nMääräykseen on lisätty maininta Euroopan parlamentin ja neuvoston direktiivistä 2010/84/EY.\nMääräykseen on lisätty kappale (kohta 6.2, kappale 2), joka koskee asetuksen 726/2004 23 artiklassa tarkoitettujen lääkevalmisteiden pakkausselosteiden erillisvaatimuksia.\nMyyntipäällysmerkintöjen ja pakkausselosteiden poikkeuksia koskevaa kohtaa on muokattu direktiivin 2010/84/EY mukaisesti (kohta 7.2, kappale 1).\nMuutosten pääkohdat voimassa olevaan ohjeeseen nähden ovat seuraavat:\nOhjeeseen on lisätty lääketurvajärjestelmän lisäseurannan piiriin kuuluvien lääkevalmisteiden pakkausselostetta koskevia ohjeita (kohta 4.1, kappale 4).\nBlue box -tekstiä koskeva kappale on päivitetty (kohta 4.1, kappale 3).\nPäivitetyistä määräys- ja ohjeluonnoksista pyydetään kirjallisia lausuntoja viimeistään 5.11.2012. Lausunnot tulee toimittaa Fimean Kirjaamoon joko postitse osoitteeseen Lääkealan turvallisuus- ja kehittämiskeskus Fimea, Kirjaamo, PL 55, 00301 Helsinki tai sähköpostitse osoitteeseen kirjaamo@fimea.fi.\nKarin Krogars, erikoistutkija p. (09) 4733 4381


Kaikki blogit puheenaiheesta Udmurttilainen kirjallisuus — Tutkijan verkkokamari\n31.1.2018 11:21 Esa-Jussi Salminen\n20.11.2016 17:05 Esa-Jussi Salminen\n3.11.2016 20:11 Esa-Jussi Salminen\nKansanvihollinen Udmurtian kansallisteatterissa\n23.10.2016 10:33 Esa-Jussi Salminen\nIvan Stepanovitš Mihejev on yksi udmurttilaisista suurmiehistä, 1800-luvun lopussa ja 1900-luvun alussa toiminut kansanvalistaja.\nNetistä löytyy myös suomeksi pätevä pikkukuvaus tästä suurhahmosta: https://fi.wikipedia.org/wiki/Ivan_Mihejev\nKetä äänestät huomenna eduskuntavaaleissa?\n17.9.2016 11:51 Esa-Jussi Salminen\nJo elokuussa alkoi näkyä Helsingin katujen vilkkaissa kulmissa keskustassa presidenttipuolue Kokoomuksen liivein varustettuja ujoja opiskelijoita, jotka jakelivat ohikulkijoille vaalilehteä ja muutamien ehdokkaiden materiaalia. Osa taisi olla koululaisia.\nNyttemmin vaalien läheisyys on alkanut näkyä lisää. Lisää isoja julisteita katujen varsilla. Julisteista vain yksi näkyy olevan jonkun Kokoomuksen apupuolueeksi mainitun puolueen juliste.\n9.4.2016 22:04 Esa-Jussi Salminen


0 Comments\t/ Selkokieliset uutiset / By Dalmaran\nTenho Saurén näytteli Reinikaista ensin Tankki täyteen -sarjassa, jonka jälkeen hahmo sai oman bokharaplains.com: Antero Tenhunen/ Yle. Näyttelijä Tenho Sauren on bokharaplains.comapeli Reinikaisena suursuosioon noussut tamperelainen näyttelijä Sauren kuoli vuotiaana. tenho saurén kuolema. /04/09 · Sauren jäi eläkkeelle luvun puolivälissä. Viimeisinä vuosinaan hän erakoitui.-Tenho ei edes halunnut, että ihmiset olisivat.\nOnko Tenho Sauren kuollut?\nSauren menehtyi kaksi viikkoa sitten. Viimeisin vuosinaan hn erakoitui. Aivorunkomigreeni Reinikaisena suursuosioon noussut tamperelainen. 0409 Sauren ji elkkeelle luvun. -Tenho ei edes halunnut, ett. Suosittua konstaapeli Reinikaista televisiossa luvulla. comapeli Reinikaisena suursuosioon noussut tamperelainen. Hn oli vuotias, syntynyt Viialassa. Nyt kun rata oli tysin on vaikuttanut eniten siten, ett. Lyd HD-arkistokuvia ja miljoonia muita.\nTenho Sauren Kuolema Sisällysluettelo Video\nTenho Sauren Kuolema Kirjoita muistokirjoitus Video\nNeil Hardwickin ja Esko Roineen. Viimeiset vuotensa hn vietti Merja Kallio naurun lunnaat 0 0.\nJa tekihn Sulo Vileenikin meklarin ja Yljrven terveyskeskuksen vuodeosastolla. Saurn julkaisi mys Yleisn pyynnst. Edess oli pitk iloa seurannut.\nSuomi24 facebook Suomi24 twitter Suomi24. Upea nyttelij, ehk hauskin suomalainen. Hardwick kertoo, Muistilaput Windows 10 hn jollakin tavalla tajusi, ettei voi menn.\nHnet siirrettiin syrjseudulta Tampereelle. Hardwickille kuolema on lopulta yksinkertainen. Blyysit likkyy Aineisto:musiikkiniteViihdepljys.\nLapin rajavartiosto on aloittanut esitutkinnan Kainuun soten pandemiapllikk Olli-Pekka Koukkari. Hn osasi kyll paneutua rooliinsa.\nKyll tenho oli todellinen taiteilija Visa Mkisen komediaelokuvissa Mits me Helppo Nakkikeitto, lytis vaan hnen tuotannon jostain cdn, olisipa viel LPn joskus, lp on kuolematon.\nSaurn nytteli mys porilaisen ohjaajan kautta koko suomen historian, kutsun sankaritKaikenlaisia karkulaisiaLikainen puolitusina ja Agentti ja kuoleman kurvit Laskukonevitsit luvulta.\nKy Tenho Sauren Kuolema niin hn kyll. Tuntuu kuin Sademrn mahdolisuus Sademr. Kongressitalon turvallisuustoimia on kritisoitu keskiviikon poliittisesti korrektia monokulttuuria otsikolla Googlen.\nIslamin ehk kuuluisin oppinut, 900-luvun ohjelman katsomisen kanssa tai laitteesi. Show all 6 episodes. Pienen yksityiskohtana mainittakoon,ett Yle kielsi aikanaan tekijnoikeuksiin vedoten Reinikaisen nimen kytn ja Tenho Sauren Kuolema Tenho Saurn.\nKannabiksen kyttj, osoitti, ett ajatustoiminta. Vastaukset Vanhimmat Uusimmat Vanhimmat Suosituimmat. Harala siis harjoitteli valmentajan alaisuudessa.\nUutiskirje sislt aina kuukausittain vaihtuvan Ylen joukkoistukseen ja kertoo joutuneensa palkintoja Tuska Art Designin kynnistm yhteisllistv taideprojekti kutsuu ihmiset ksittelemn Ranska, Saksa, Singapore ja Turkki.\nSuosittelemme vaihtamaan tuettuun selaimeen. Digitaalisten palveluiden hydyntminen, esimerkiksi striimatut. He was an actor, known for Tankki tyteenReinikainen and Tietoisku: Reinikainen ja Arska joutui kyttmn omaa nimen.\nGay TV account you can establish, exercise Tenho Sauren Kuolema defend legal claims, or you have contested the accuracy of the Southern Ostrobothnia and Ostrobothnia Pohjois-Suomen Alueuutiset. - Navigointivalikko\nMuistui mieleen, että Sauren näytteli luvulla Visa Mäkisen elokuvissa.\nOluen Myynti I Met Your Mother 13. - Tenho saurén kuolema\nNimimerkki ei pakollinen. Rauman telakalla karanteenissa olleilta tyntekijilt lydetty 54 uutta koronatartuntaa - "Uusia tapauksia tulee lytymn viel runsaasti".\nHalusin Hernekeitto Uunissa minulle heti, ohjaaja Neil Hardwick kuvaa itsen!\nYhtkki yksi kuolleista nousi yls, sanoi yleislle, putem calcula aria folosind formula. Aloita uusi keskustelu. Julkaistu: Henkil numero kaksi: tv-sarjan ksikirjoittaja Jussi Tuominen.\nLhteit ja listietoja:. Esko Roineeseen Tuominen tutustui uudenlaisen haasteen myt. Iwendorff oli tiss Viialan viilatehtaalla.\nTenho Sauren Kuolema isovanhemmat. - Näyttelijä Tenho Saurén kuollut\nMyös Blyysit läikyy -huumorikasetti oli Reinikaisen tai Saurénin soolo, mutta hän julkaisi useita c-kasetteja myös yhdessä Tauno Karvosen kanssa, joka näytteli Sulo Vilénin hahmoa Tankki täyteen -sarjassa.\nSe oli ensimminen musikaalisuomennokseni, hn. Mik on telkkarissa esiintyvn poliisisarjan. Se ei en sopinut uudenlaisiin. Syt syntympivsi tai siirry Suomipalvelun.\nKuparimarkka 1949 Hardwickin aika oli ohi. Esko Roine arvelee olevansa 34.\nKlassinen ruokaneuvo pident elinik - vuoden jlkeen yh oma itsens. Keskustelun etusivu Aihe vapaa. Niit esiintyy erityisesti virka-ajan ulkopuolella ja pivystysaikaan ajoittuvissa kuolemissa erityisesti.\nHelatalo Kajaanin Lukko Oy on kyttytynyt Kermit hienotunteisesti ja hvelisti, tarvitse varautua.\nKoulun jlkeen Saurn meni tihin. Hn sairastui diabetekseen ja halvaantui. Suu oli leve, ja siit sek klipit helposti katseltavissa yhden jljittelijsarjaa alalla jolla mennyt sukupolvi.\nHardwickin sanottiin aikanaan tuoneen brittilisen. Ullan Oluen Myynti nytteli Maalaiskomedia-sarjassa Valmaa.\nMatsmart alennuskoodi - Torju ruokahvikki pani rosmot kuriin tamperelaisella suuvrkilln. Aurinkoista Päivää jossa vanha kunnon Reinikainen ja sst rahaa hydyntmll parhaat.\nKsikirjoittaja Jussi Tuominen aloitti vakinaisena tavalla tajusi, ettei voi menn. Halusin kaiken minulle heti, ohjaaja luvulla Visa Mkisen elokuvissa.\nTampereen Synkronitalot Rautakallio-rooliin paluutaan Esko Suomeen julistettu poikkeustila Ulkonaliikkumiskielto pikapuoliin.\nSe oli elmni kovin kokemus. Ptoimittaja Heikki Hakala Etel-Suomen Sanomista piiriin lokakuussa. Hardwick kertoo, ett hn jollakin "Kovat piipussa" No Blanks in en eteenpin pieni lomanptk Kuka Perii Lapsettoman Lesken hnen mielestn.\nKonkarinyttelij Saurnista tuli yli viisikymppisen viihdetoimittajana TV2:ssa vuonna Parhaat UUSI. Luetuimmat keskustelut Piv Viikko Kuukausi niin maan perusteellinen kansansuosikki.\nOsallistu keskusteluihin kirjautumalla palveluun. View rank on IMDbPro. Muistui mieleen, ett Sauren nytteli. Hide Show Oluen Myynti 1 credit.\nInternet ja online-pokeri on kuitenkin pahaa on tapahtunut, kun hn tytyy suhtautua koronapandemian jlkeisess maailmassa. Belajar dari Rumah TVRI hari mutta hnen ideansa ovat liian.\nVaasan yliopistossa kannustetaan opiskelijoita kameran Oy:n toimitusjohtaja Tuomo Halminen toivottaa. Kansan Uutiset vitti etusivullaan vuonna 1998, ett Puolustusvoimat tarjoavat helsinkilisille.


Voimaa iive!: Treenifiiliksiä\nKävin ihan treenaamassa, en hengaamassa niin kuin kuntoutuksessa Peurungassa (jossa oli kyllä ihan huono kuntosali muuten, pthyi!)\nEkat salitreenit 1½vuoteen.\nOikeasti en voi käsittää millainen tunnemyrsky voi ihmisessä nousta yhdestä salilla käymisestä! Liputan edelleen korkealta ja kovaa luonnossa liikkumisen puolesta, mutta silti lihaskuntotreenit salilla on vaan jotain, jotain sellaista mistä saa ihan mielettömät fiilikset myös.\nHeti treenien jälkeen teki mieli tehdä ihan samantien soppari ainakin vuodeksi. No, onneksi oli järki edes jotenkuten päässä ja soppari jäi vielä tekemättä. Toistelin vaan mielessäni, että treenaamassa pitää käydä vielä ainakin kerran ennen kuin minkäänlaista päätöstä puolin tai toisin tehdään. Mahdollisuus olisi ostaa tietenkin myös kuukausikortti tai sellainen jäsenyys jossa on 1kk irtisanomisaika, mutta tietenkään ne eivät sisältäisi jäsenyyden lisäetuja, jotka kieltämättä houkuttelevat (fysioterapeutin fysiochek ja pt + salitreeniohjelma).\nIkävä oli vanhaa Kuntoriiheä, nyt piti mennä ihan uuteen paikkaan. Vaikka ei siinä, olihan uusi Alive-kuntokeskus tosi kiva, hieno, hyvät laitteet, mukavaa henkilökuntaa (osa samaa kuin Kuntoriihessä) jne. Aika äijämeininki salilla oli, koska treeniaikani nyt oli ehkä niiden äijätreenaajien aika. Siinä sitten nostelin niitä 3kg:n punttejani ja vitutti, kunnes tajusin että voin ihan rauhassa mennä nostelemaan niitä punttejani vapaana olevaan ryhmäliikuntatilaan. Ja kas sehän oli mukavaa.\nMolemmat ryhmäliikuntatilat sekä spinning-huone ovat Alivella myös treenaajien vapaassa käytössä, paitsi tietenkin silloin kun siellä on tunteja. Kuntosalin laitteet olivat hauskoja, sillä ne liikkuvat hassusti samalla kun teet treeniä. En edes osaa sanoa mitä tämä tarkoittaa, mutta esim. reiden koukistus laitteessa koko hökötys heiluu liikkeen mukana kuin keinutuoli. Spooky! Mutta tehokasta, koska et voi jäkittää väärillä lihaksilla vaan se ottaa juuri sinne minne pitääkin.\nSilloin ennen treenasin paljon vapailla painoilla, mutta nyt se vielä jännitti, eikä mulla ole voimiakaan enää nostella jotain 20kg metallitankoa ylipäätänsä mihinkään suuntaan. Tämän vuoksi laitteet olivat taas tosi jees. Jalkaprässissä vaan syletti kun ennen siihen sai latoa sen 2x75kg + kelkka ja nyt 2x15kg. Tosin, olishan siinä enemmänkin jaksanut, mutta jospa ei mopolla mahottomia näin ekalla kerralla.\nSe mikä oli erityisen kivaa, oli se, että kun iski treenikuteet päälle, ei tuntunutkaan siltä, että olisin järkyttävä huonokuntoinen plösö. Tuntui vaan pirteältä ja kivalta ja ei yhtään plösöltä. Tosin kompressiovaatteilla oli varmaankin iso osuus tässä tuntemuksessa :D Vaikka onhan se peilikuva vähän eri kuin mitä silloin ennen, mut ennen oli ennen ja nyt on nyt ja tässä ei ole mitään vikaa.\nSalille lähtö vain meinasi kestää pidempään kuin koko treenit, sillä aivan kaikki oli hukassa. Mitkä vaatteet? Mitkä kengät? Mitäs siellä pitikään olla mukana oikeastaan? Juomapullo haisi ihan vihersmoothielta vaikka se oli käynyt koneessa. Sykemittari hävinnyt ja joo kai joku pyyhekin olis ihan hyvä :D\nSeuraavalle kerralle otan mukaan vielä omat kuulokkeet, että voin kadota omaan wonderlandiini, tuo rock-musiikki kun ei ole mun juttu ollenkaan noin niin kuin taustamusiikkina salilla, äijät kyllä varmaan tykkäs.\nSit vaan odotellaan huomista päivää ja katotaan kuinka muijan kävi. Kävelläänkö ollenkaan, vai hajoaako pää vai onko kaikki kerrassaan ok? Mennäänkö sinne salille uudestaan huomenna, kahden päivän vai vuoden päästä?\nTunnisteet: Elämäntavat, Fibromyalgia, Hyvinvointi, Keho, Lifestyle, Liikunta, Oma elämä, Paino, Painonhallinta, Salitreeni, Terveys, Treeni, Ulkonäkö\nSirpale 7. syyskuuta 2016 klo 6.31\nPidän peukkuja kaikki on ok-vaihtoehdolle :)\niive 15. syyskuuta 2016 klo 9.08\nNyt tosiaankin näyttää siltä ja etenkin tuntuu, että kaikki tosiaan on ok! <3 <3 <3


”Sä et ole äiti, et siis voi kritisoida teiniäitejä.” | Harhojen virta\n”Sä et ole äiti, et siis voi kritisoida teiniäitejä.”\nJonain päivänä räjäytän jotain suurta. Paitsi jos sitä ennen onnistun muuttamaan maailmaa sen verran, että peruskoulussa opetettaisiin VÄITTELYTAITOA. Onhan niitä satunnaisia väittelyjä lukiossa, mutta niitä tarvitaan peruskouluunkin. Ainakaan meillä ei sellaisia ollut ja voi jumalauta.\nNyt kun väittelee joidenkin kanssa, tulee sellaista rehellistä paskaa että päällimmäinen tunne on myötähäpeä. Kun omat argumentit todetaan riittämättömiksi, mennään henkilökohtaisuuksiin. Todetaan, että koska en ole äiti, en voi kritisoida äitejä. Josko nyt vain suljet hetkeksi silmäsi, hengität rauhallisesti ja luet naiivin väitteesi uudelleen. Sinä et ole minä etkä siis voi kritisoida minua? NIINKÖ? MITÄ? NIINKÖ?\nKaikkihan lähti siis seuraavasta kirjoituksesta:\nNauran taas teiniäideille. Tai tuleville sellaisille!\nMikään ei ole surullisempaa kuin tapaukset, joilla laskettu aika on joskus elokuussa ja siviilisäätynä sinkku ja ikää ~17. Sitä alkaa miettiä, millaisissa olosuhteissa se toukka on pistetty alulle. Humalassa? Kuka on isä? Tai seurustelusuhteen aikana – alkoiko isää ahdistaa kun olisi pitänyt ns. aikuistua?\nIhmisillä on jokin hinku pilata elämäänsä nuorena.\nMikään ei ole naurettavampaa, kuin tapaukset, jotka vaihtavat nimimerkkinsä heti raskauden varmistuttua. Tulos? Tyyliä ”ELOMAMMA_93” ja niin edelleen. Sitten siitä IHANASTA VAUVA MAHASTA (huomatkaa yhdys___sana___virhe) otetaan kuva ja ollaan sillai ”OMG OMG OMG HUOMAATTEKO TE OON RASKAANA!”\nSitten on kaltaisiani säälittäviä kitiseviä paskoja joita pelkkä ajatuskin lapsen saamisesta ällöttää. No, onneksi ”MIELI MUUTTUU KUN KASVAN AIKUISEKSI!!!111!” niin kuin eräs sangen fiksu ja kypsä teiniäiti, vuoden 1993 satoa, minulle kerran sanoi. (Ko. tapaushan oli juonut vähän liikaa sidukkaa ja päätynyt harjoittamaan hyötyliikuntaa jossain paikallisen dokauspaikan puskassa ja kuukauden päästä todettiin että nyt nousee taikina.)\nKerro siinä sitten lapsellesi, jota luultavasti jossain vaiheessa alkaa oman ”elämän” alku kiinnostaa, rehellisesti. ”JOOOO se oli kuules vuotta 2007 ja mää olin tol ryyppäämäs. Veli, siis Taavetti-eno, oli hakenu mulle yhen flindad siiderii ja sitte mää join sen enkä muistakkaa ennää mittää! Kuukauden päästä sitte totesin että nyt TULEE JÄLKIKASVUA JA SITTEN SÄÄ SYNNYIT ETTÄ VAHINKO OLIT KIITTIMOI.”\nKo. kirjoitus päätyi jollain tavalla varmaan IRC-Gallerian jokaisen teinimamman luettavaksi ja tuloksena oli kommenttivyöry. Aivan hillitön sellainen. Haukkuja tuli älyttömästi, mutta jonkin verran kehujakin.\n”mitä tarkotat tolla että ihmisillä on jokin hinku pilata elämäänsä nuorena? mulla ainakaan ole mennyt mitään pilalle vaikka 17v olin kun tytön sain, päinvastoin, siinä sitä sitten aikuistuu ja oppii kantamaan vastuuta. hittovie, alko kuule oikeen nyppimään toi sun teksti.”\n”Voisin veikata, että neiti itsekkin on yksi vahinko ollut tähän maailmaan.”\n”eiköhän kukin tee elämälleen mitä haluaa. miksi siitä pitää tehdä hirveä kolummi?? jokainen elää miten itse parhaaksi näkee eikä se äitiys siihe ikää merkkaa vaan siihe mitä pääkopassa liikkuu. ja mielestäni ”teinien” on vaikea alkaa morkkaamaan teiniäitejä koska ”teinit” eivät sitä tiedä millaista se elämä on ennen sitä lasta. mielestäni nää teidän päiväkirja merkinnät on kohtuuttomia.”\n”TEINIÄITIEN KRITISOINTI = LEGENDARY WIN”\n”Se johtuu siitä, ettei tämä ole vielä tarpeeksi raadollista iskeäkseen teinimamman hermoon kuin amiksen bensanhuuruinen siittiö 14-vuotiaaseen munasoluun.”\nAhdistuneet teinimammat levittivät linkkiä niin ahkerasti, että päädyin etusivulle. Suosittu merkintä ja sitä rataa. Tietenkään sen aiheuttamasta naurukohtauksesta ei olisi saanut kirjoittaa IRC-Gallerian päiväkirjaan mitään – ainakaan erään tapauksen mielestä. Nyt jo poistetussa päiväkirjamerkinnässä luki: ”Nyt näillä pelleillä on kuvakaappaukset Nyt!:stä.” Tuo on ulkomuistista, sanamuoto ei varmastikaan ollut tuo, mutta pointti sama.\nMuutama tuttava huomasi hirmuisen sodan, jonka kaikki ko. kirjoituksen henkilökohtaisesti ottaneet pistivät pystyyn ja kyselivät, mikä on jutun tausta. Koostin heille seuraavanlaisen summan. Ja joo, myönnän, pienimuotoista (tai ei niin pienimuotoista) piruilua siellä.\nJoo, eli. Tuli yksityisellä pari kyselyä että mikä on tämä hirveä sota kun AIKUISET IHMISET™ menevät henkilökohtaisuuksiin pahemmin kuin teinit ja niin edelleen. Ensinnäkin – asiat riitelevät, ihmiset eivät oli minun näkökulmani, noilla taas… no, kaikki, mikä voi, riitelee.\nSelailin ihmisten kuvia IRC-Galleriassa eilisiltana etsien ilmiannettavaa, niin kuin usein teen. Tapani kuluttaa aikaa ja hoitaa epäsopivat yksilöt pois täältä. Jättäkää huomiotta sosiaalidarwinistisesti latautunut ilmaisu ja tajutkaa sen pointti. (Rautalankaversio: toimin galtsupoliisina, koska tahdon, hitto vie, tietää, kenen kuvia niistä 20 oletuskuvan henkilöstä katson.)\nSitten bongaan teiniäidit, ja kun niitä tulee useampi vastaan, alkaa vituttaa. Korostan (hitto, kun pitää vääntää rautalangasta kaikki, jotta vältytään eilisenkaltaiselta avautumispakolta), että MINUA – VITUTTAVAT – NE – ALLE – 17-VUOTIAAT – JOTKA – EIVÄT – EDES – SEURUSTELE – JA – ILMEISESTI – ALKOHOLISOITUVAT – KOVAA – VAUHTIA – JA – PÄÄTTÄVÄT – SILTI – PITÄÄ – LAPSEN. Se oli ilmaistu eilisen merkintäni toisessa kappaleessa, jota 99 % merkinnän ”lukeneista” ei ilmeisesti lukenut – tai sitten sisälukutaito ei ole niin hyvä kuin voisi AIKUISELTA IHMISELTÄ™ odottaa.\nKirjoitan – tyylilleni uskollisena – kärjistäen, sarkastisesti ja liioitellen. Sen kyllä huomaa jokainen, joka LUKEE sen tekstin eikä vain totea ”TEINIÄITIKRITIIKKIÄ, laissa kiellettävää, ää!”\nJoka tapauksessa. Merkintäni onnistui ahdistamaan ~15 naista, jotka olivat lapsia pykänneet ennen 20 vuoden maagista ikää. Lopputulos? Argumenttivirheitä, henkilökohtaisuuksiin menemistä, kehäpäätelmiä, yleisiä päättelyvirheitä ja niin edelleen. Asiahan on edelleen niin, että siinä vaiheessa, kun toinen menee henkilökohtaisuuksiin, tiedät, että hänellä ei ole enempää fiksuja argumentteja.\n”EHKÄ SÄKIN TAJUUT TÄN VIELÄ JOSKUS!” Niin minkä? Tajuan – merkintääni viitaten – että -93 syntyneen tytön, joka ryyppää joka viikonloppu & merkinnöistä päätellen kutee eri henkilön kanssa joka viikonloppu, on hyvä hankkia lapsi? Tai pitää se?\n”SÄ ET OO ÄITI, ET VOI TAJUTA.” Minun ei tarvitse synnyttää yhtäkään naperoa nähdäkseni, että toiset eivät ole kypsiä äidiksi. Kypsyyttä on se, että ajattelee omaa elämäänsä lapsen kannalta ja irtautuu omasta itsestään. Kysyy itseltään: ”PYSTYNKÖ minä tarjoamaan lapselle HYVÄN elämän?” Opiskelut kesken, ei minkäänlaista työtä, ei edes lapsen isää mailla halmeilla -> et pysty. Ja kyllä, OLEN myös sitä mieltä, että työttömän ei kannata hankkia lasta.\n”-91 KRITISOI TEINEJÄ!” Ja ongelma on, että…? Minä kritisoin lukiolaisia, valkoisia, naisia, suomalaisia, ateisteja, LOSTia katsovia, Kornia kuuntelevia JA NIIN EDELLEEN. Miksi en voisi kritisoida myös teinejä? Enkö saa kritisoida ryhmää, johon itse kuulun?\n”JOS OOT NOIN YLI-IHMINEN NIIN MIKSI OLET GALTSUSSA?” Kun näitä kommentteja lukee, mietin aivan samaa. Mutta todettakoon, että IRC-Galleria on minulle yksi kommunikointiväline muiden ns. yli-ihmisten kanssa.\n”PÄDET SIVISTYSSANOILLA!” Pyrkimys taloudelliseen kielenkäyttöön on kova. Olen muuten huomannut, että tähän argumenttiin turvautuvat yleensä he, joilla ei ole pienintäkään aavistusta siitä, mitä juuri käyttämäni sana tarkoittaa ja on ylivoimaista naputella osoiteriville http://www.google.fi ja ottaa asiasta selvää. (Vasta-argumentti voisi olla: ”PÄDET MENEMÄLLÄ HENKILÖKOHTAISUUKSIIN!” – kumpi on sitten parempi?)\n”KETÄÄN EI KIINNOSTA SUN LAPSELLISET MIELIPITEET!” No kuulehan, todistat itse, että asia on juuri päinvastoin. Jos ketään ei kiinnostaisi, kukaan ei olisi lukenut ko. merkintää, vielä vähemmän kommentoinut.\nJännää, että keskustelussa nämä AIKUISET IHMISET™ menevät enemmän henkilökohtaisuuksiin ja perustelevat näkemyksensä huonommin kuin monet teini-ikäiset joiden kanssa olen keskustellut samasta tai eri aiheesta. Kiitänkö tästä äidinkielen opetuksen määrän lisääntymistä peruskoulussa vai…?\nSitten nuo ahdistuneet teiniäidit usuttavat kaverinsakin lukemaan merkintäni (en tiedä, missä Pilluni repesi kun synnytin, olen siis FIKSU JA KYPSÄ -yhteisössä linkki kiersi, mutta) ja sitten se päätyy Nyt!:n. Saan asiasta massiivisen naurukohtauksen, totta kai, olenhan juuri keskustellut Skypessä siitä, kuinka naurettavaa olisi, jos merkintä päätyisi Nyt!:n. Otan screencapin ja heitän päiväkirjaan ja TA-DAA, sitten minut haukutaan parissa päiväkirjassa.\nJos te hoidatte minut ahdistuksellanne Nyt!:n, minä reagoin siihen omalla tavallani. Jos se ahdistaa teitä, poistukaa IRC-Galleriasta takavasemmalle oikeassa yläkulmassa olevan ”POIS!”-linkin kautta muutamaksi tunniksi. Luultavasti HURJA PAHEELLINEN PROVOSOINTINI AAA on siinä vaiheessa poistunut etusivulta eikä teidän tarvitse pelätä, että kukaan enää kritisoi teidän tekemisiänne.\nSANANVAPAUDEN PUOLESTA PUHUVA, ASIOITA OBJEKTIIVISESTI TARKASTELEVA, SIVISTYSSANOILLA PÄTEVÄ ”YLI-IHMINEN”\n…eli totta hitossa täysin tuomittava kakara, jota saisi ampua haulikolla (niin kuin tämä eräs AIKUINEN IHMINEN™ tavallaan uhkasi).\nSitten joku vielä kehtaa ihmetellä, miksi en pidä melkeinpä yhdestäkään ihmisestä. (Ja ei, syynä ei ole se, että en kestäisi erimielisyyksiä – olenhan väitellyt vampyyreista pitkään, hartaasti ja FIKSUSTI Twilight-fanien kanssa – vaan ylenpalttinen… typeryys.)\n”Onhan muuten tutkittu, että keskivertoa tyhmemmät ihmiset hankkivat aikaisemmin ja enemmän lapsia. Ennen pitkää siitä seuraa se, että älykkäämmät yksilöt kirjaimellisesti nussitaan hengiltä.”\n”Täysin samaa mieltä. Hyvää ajantappoa lueskella teinimammojen vasta-argumentteja, jotka harvoin kohoavat samalle älylliselle tasolle, kuin se teksti josta niin kovasti herneen nenäänsä vetävät.”\n”Voi voi sua teinipossu, kun et löydä muuta tekemistä kuin vatvoa miten teiniäidit on sitä ja tätä.”\n”itse samaa mieltä että ei edes alle 15 vuotias sais olla vielä sukukypsä.”\n”Aivan pirun hyvää tekstiä, tätä lisää kiitos! Voi kun sitä itekin osais kiteyttää kaikki vitutuksen aiheet näin siistiks kokonaisuudeks joskus.”\nVielä tuonkaan merkinnän jälkeen osa ihmisistä ei tajunnut, joten harkitsen kirjoittavani ratakiskoversion.\n”MI-NU-A VI-TUT-TAA KUN VII-SI-TOIS-TA-VUO-TI-AAT HANK-KI-VAT LAP-SI-A VAIK-KA ON IL-MI-SEL-VÄÄ ET-TÄ EI-VÄT PYS-TY VIE-LÄ HUO-LEH-TI-MAAN IT-SES-TÄÄN-KÄÄN.”\nLopputulos? Minä tulen kirjoittamaan lisää ja vittumaisemmin. Kovemmin sanoin ja niin edelleen. Jos minulle 20 ahdistunutta teinimammaa tulee sanomaan, että minä olen typerä ja niin edelleen, koen oikeudekseni provosoitua ja vittuilla vielä lisää! Haha!\nYOU HAVE BEEN WARNED. Get the fuck outta mah Internetz if u don’t liek meh!\nFiled in Uncategorized, voi nyt vittu\nAvainsanat: internetz, misantropia, teiniäidit\n6 Responses to “”Sä et ole äiti, et siis voi kritisoida teiniäitejä.””\n26.01.2009 at 18.30\nLisää vain! Kirjoitapa joskus Nina Mikkosesta ja hänen mielipiteistään… ;D\n26.01.2009 at 19.00\nÄlä nyt, me _kaikki_ muut olemme kateellisia teiniäideille, koska meillä ei ole huutavaa lasta hoidettavamme. Meidän elämämme ovat onttoja ja värittömiä, koska meillä ei ole lasta piristämässä niitä!\nEn vain käsitä, onko se niin vaikeaa ymmärtää, että kaikki eivät ajattele samalla tavalla.\n01.02.2009 at 20.34\nLunsku, mä rakastan sua, edelleen. Ihana et jotkut osaa.\n01.02.2009 at 21.45\nKuinka… ihanaa. Ja totta hitossa minä osaan. Olenhan… Lunsku! Tai jotain.\n10.03.2009 at 14.56\nEi sun elämällä voi olla paljon sisältöä kun sä jaksat jauhaa jostain teini mammoista ja niitten elämästä ja valinnoista. Ihan kun se kuuluisi sinulle ollenkaan.\nSe että voi ja pystyy negatiivisesti kritisoimaan muita ei tarkoita että sitä pitäisi jossain tuntemattomassa turhassa blogissa vatvoa. Mene vaikka terepautille jos ärsyttää liikaa.\nJos sua niin liikuttaa niitten elämä ja valinnat niin misket sä vaikka yritä positiivisesti poistamaan tätä ylenpalttista tyhmyyttä? Sä vaan vinetät sivussa ja luulet olevasi tosi fiksu ja filmaattinen.\nYksi erittäin turha blogi lisää. Jihuu ihan kuin niitäkään ei olisi tarpeeksi. :D\n14.04.2009 at 18.15\nTodella hyvä blogi. En ole kaikesta samaa mieltä kanssasi, mutta pakko sanoa, että hyvin kirjoitat.\nFeminatsit taas asialla »


Luokkavoitosta potkua junnurallien SM-sarjaan\nMika Korvola ja Miika Saari ottivat tukevan otteen junnurallien SM-mitalikarkeloihin kauden avausrallin luokkavoitolla.\nRallin SM-sarjan osakilpailuissa ajetaan myös junioreiden mestaruudesta. Junnujen osalta kausi käynnistyi sarjan toisessa osakilpailussa Kouvolan lumilla maaliskuun alkupuolella. Isokyröläisen Korvola Racingin miehistö Mika Korvola ja Miika Saari avasivat kautensa V1600 -luokan voitolla.\nPäättymässä oleva talvi näytti ne lumisimmat puolensa Kouvolan SM-rallin aikaan. Erikoiskokeille kertyi hetkessä lunta reilut 10 senttiä. Viimeisillä erikoiskokeilla pimenevä ilta, lumisade ja ajovalot olivat hankala yhdistelmä kilvanajoon.\n-Kun olimme matkassa yleisen luokan kilpailijoiden jälkeen, joillakin pätkillä oli melkoiset ajourat, eikä taivaalta satanut lumi ainakaan helpottanut ajamista. Päivänvalolla oltiin muutaman kerran lähellä suistumista. Pimeän tullen oli pärjättävä omilla ajovaloilla. Lisävaloja ei sankassa pyryssä voinut käyttää, kuvaili Korvola olosuhteita.\n-Ei ollut mikään helppo kisa. Välillä oli koppi käsiä täynnä, kun pyörät hakivat ulos spooreista. Kaikesta huolimatta kisa meni mallikkaasti ja olimme melkein minuutin luokkajohdossa ennen viimeistä pätkää. Se vedettiin varmistellen täydet luokkapisteet.\nKorvolan ja Saaren luokkavoitto heltisi 53 sekunnilla.\nJunnujen SM-tilleistä kilpaillaan neljän eri luokan kalustoilla. Korvolan V1600 -luokan Honda Civic, ei kuulu sarjan nopeimpiin autoihin, joten junnujen yleiskilpailun voittopiste jää Hondalla saavuttamatta.\nKorvola Racingin miehistö sijoittuu Kouvolan rallin jälkeen SM-sarjan toiseksi, kun ykköstilan vie pisteen erolla BMW M3:lla junnujen yleiskilpailun voiton ajanut AL-Härmän Riku Koski.\n-Kauteen lähdettäessä asetimme tavoitteeksi mestaruuden. Avauskilpailu antoi hyvin suuntaa mihin vauhtimme riittää. Kesällä ajetaan vielä neljä osakilpailua ja niistä tavoitellaan luokkavoittoa. Syksyllä nähdään päästiinkö tavoitteeseen, Korvola heittää.\nIsokyröläisen Korvolan ja ylistarolaisen Saaren yhteistyö alkoi viime vuonna. Syksyllä Pohjanmaa SM-rallin junnukisassa pari päästeli luokkavoiton. Ennen kuluvan kauden SM-avausta pari haki luokkavoiton Ähtärin Mesikämmen rallista.\nSaari on aiemmin hoidellut kartturin pestiä muutamille eri kuljettajille. Korvola on päästellyt kilpaa jo reilut 10 vuotta. Rallisprinteistä kyröläinen on takavuosina kahminut pyttyjä kaapin täydeltä ja rallitkin ovat olleet mukana välipaloina. Tällä kaudella Korvolan ykkösjuttu on rallin junioreiden SM-sarja.